ΣΚΑΪ-Synthesis: Oι δεξιότητες που απαιτεί το νέο ψηφιακό περιβάλλον-Ενδυνάμωση δεξιοτήτων για καλύτερη ζωή - News In Greece\nΑρχική Τεχνολογία ΣΚΑΪ-Synthesis: Oι δεξιότητες που απαιτεί το νέο ψηφιακό περιβάλλον-Ενδυνάμωση δεξιοτήτων για καλύτερη...\nΣΚΑΪ-Synthesis: Oι δεξιότητες που απαιτεί το νέο ψηφιακό περιβάλλον-Ενδυνάμωση δεξιοτήτων για καλύτερη ζωή\nΗ πανδημία μας οδήγησε ταχύτερα σε μία νέα ψηφιακή εποχή αλλάζοντας τα δεδομένα και τους όρους στους περισσότερους τομείς της ζωής μας.\nΗ νέα πραγματικότητα που δημιουργήθηκε και ο σημαντικός ρόλος της τεχνολογίας σε αυτήν παρουσιάζεται, χαρτογραφείται και αναλύεται μέσα από τα τρία νέα επεισόδια της ενημερωτικής εκπομπής Synthesis με τον δημοσιογράφο Παύλο Τσίμα.\nΣε αυτά τα τρία επεισόδια της συμπαραγωγής του ΣΚΑΪ και της Microsoft, ο Παύλος Τσίμας συναντά κορυφαίους στοχαστές επιστήμονες, πολιτικούς και ανθρώπους του επιχειρηματικού κόσμου προσφέροντας ένα γόνιμο διάλογο για το κοινό μας μέλλον σε αυτή τη νέα ψηφιακή εποχή.\nΣτο δεύτερο επεισόδιο, που προβλήθηκε το βράδυ της Κυριακής, οι τηλεθεατές παρακολούθησαν το πώς η ενδυνάμωση δεξιοτήτων κάνει τη ζωή μας καλύτερη και ποιες είναι οι δεξιότητες που απαιτεί το νέο ψηφιακό περιβάλλον.\nΣημαντικές απαντήσεις στα πιο κρίσιμα ερωτήματα έδωσαν στον Παύλο Τσίμα ο Πρόεδρος της Microsoft, Μπραντ Σμίθ, ο Πρόεδρος του ΣΕΒ, Δημήτρης Παπαλεξόπουλος και ο Πρόεδρος της Τράπεζας Πειραιώς, Χρήστος Μεγάλου. Επιπλέον, η Άννα Διαμαντοπούλου και η Έφη Αχτσιόγλου μίλησαν για τις προκλήσεις του σύγχρονου εργασιακού περιβάλλοντος.\nΟ κ. Γιάννης Γκιούλογλου, ωφελούμενος του προγράμματος START School of Integration και πωλητής του περιοδικού ΣΧΕΔΙΑ χαρακτήρισε αρχικά τον εαυτό του «ψηφιακά αναλφάβητο». Σημείωσε ότι το περιοδικό ΣΧΕΔΙΑ έχει ένα πιο «ανθρώπινο πρόσωπο, είναι περισσότερο γραμμένο μέσα στη πόλη».\nΈχει ζήσει άνεργος και άστεγος και πλέον είναι ενταγμένος στο πρόγραμμα της ΣΧΕΔΙΑΣ και πλέον σπουδάζει στο πανεπιστήμιο ενώ παρακολουθεί και πρόγραμμα για χρήση υπολογιστών. «Βρίσκομαι στο τμήμα Ψυχολογίας του ΕΚΠΑ και παρακολουθώ κάποια μαθήματα όπου χρειάζεται να στέλνω emails ή εργασίες που τις αποθηκεύω», δείχνοντας ότι χρειάζεται η ψηφιακή εκπαίδευση.\nΗ ΜΚΟ Socialinnov από το 2015 οργανώνει προγράμματα ψηφιακής εκπαίδευσης. Πέρυσι το πρόγραμμα παρακολούθησαν 11.000 άνθρωποι, ανάμεσά τους πάνω από 2.000 εκπαιδευτικοί και 2.500 άνεργοι. Η συνεργασία με τη ΣΧΕΔΙΑ είναι ίσως το πιο ενδιαφέρον κομμάτι του προγράμματος.\nΟ κ. Δημήτρης Καλαβρός Γουσίου, Partner Socialinnov είπε: Φτιάχνουμε ένα πρόγραμμα μαζί με τον Δήμο της Αθήνας, μαζί με την εταιρεία ανάπτυξης και τουριστικής προβολής του Δήμου και τη Microsoft, για να χτίσουμε το κομμάτι, ανθρώπους νέους και λιγότερο νέους οι οποίοι κοιτούν μέσα από την ανάδειξη και επέκταση των ψηφιακών τους δεξιοτήτων να επανατοποθετηθούν στην αγορά εργασίας». Για έναν άστεγο αυτό το πρόγραμμα για τη χρήση υπολογιστών μέσα σε έξι μήνες μπορεί να είναι μια γέφυρα για μια πληρέστερη ζωή.\nΗ Διευθύντρια Ψηφιακού Μετασχηματισμού και Δεξιοτήτων της Microsoft, Αλέξα Τζόις τόνισε: «Υποθέτω ότι μετρώντας την ψηφιακή κατάρτιση πριν και μετά την πανδημία, θα βλέπαμε μάλλον ένα μεγάλο άλμα στη γενική ψηφιακή κατάρτιση όλου του πληθυσμού, όλης της κοινωνίας. Ταυτόχρονα, υπάρχει μια γενικότερη εικόνα ψηφιακού μετασχηματισμού και από οικονομική άποψη η οποία επιταχύνθηκε από τη πανδημία. Πολλές επιχειρήσεις επιθυμούν ψηφιακή παρουσία. Πολλές κάνουν ηλεκτρονικές πληρωμές. Όλες οι δουλειές έχουν πολλά στοιχεία ψηφιοποίησης σε σχέση με το παρελθόν. Απαιτείται μέγιστη προσπάθεια κατάρτισης του προσωπικού γενικότερα απο οικονομική αλλά και από κοινωνική άποψη και αυτήν της πρόνοιας».\nΟ πρόεδρος της Microsoft Μπραντ Σμιθ είπε πως «πρέπει πρώτα να αναγνωρίσουμε ότι όλοι θα χρειαστεί να μάθουμε νέες δεξιότητες. Ανεξαρτήτως ηλικίας ή επαγγέλματος. Με κάποιον τρόπο, όλοι θα χρειαστούμε αυξημένες ψηφιακές δεξιότητες το 2030 σε σχέση με όσες έχουμε σήμερα». Ο κ. Σμιθ πρόσθεσε πως «τα καλά νέα είναι ότι η ψηφιακή τεχνολογία είναι η ίδια εργαλείο που μπορεί να χρησιμοποιηθεί για να αποκτηθούν αυτές οι δεξιότητες. Πρέπει να γίνει πιο διαδραστική και συναρπαστική και να προσαρμοστεί στις ατομικές ανάγκες, ώστε να μαθαίνουν όλοι καλύτερα».\nΟ κ. Σμιθ χαρακτήρισε αγαπημένο του παράδειγμα που δείχνει που πάει το μέλλον, το εξής: «Με την υπηρεσία της Microsoft Linkedin. Δώσαμε στον κόσμο τις ψηφιακές δεξιότητες που απαιτούνται για εξ αποστάσεως συνέντευξη. Χρησιμοποιούμε τεχνητή νοημοσύνη για να παρέχει σχόλια σε μια συνέντευξη εξάσκησης. Και όπως διδάσκει κάποιον να εμβαθύνει στη συγκεκριμένη δεξιότητα της συνέντευξης, βλέπουμε τεράστιο ενδιαφέρον για κοινωνικές δεξιότητες, και σε μια ποικιλία άλλων τεχνικών δεξιοτήτων, είτε Μηχανική Μάθηση είτε Τεχνητή Νοημοσύνη είτε Ανάλυση Δεδομένων. Ο κάθε τρόπος εκμάθησης θα συνεχίσει να εξελίσσεται».\nΗ κοινή μας εμπειρία στους 16 μήνες της πανδημίας και των lockdowns, ήταν ότι για να συμπληρώσουμε μια υπεύθυνη δήλωση το κάναμε από το κινητό μας. Για ψώνια έπρεπε να μπούμε σε ένα e-shop και για να εμβολιαστούμε έπρεπε να μπούμε σε μια ψηφιακή πλατφόρμα ενώ για να πραγματοποιήσουμε μια τραπεζική συναλλαγή έπρεπε να κάνουμε e-banking. Όλα αυτά, λόγω των περιορισμών του κορωνοϊού.\nΟ Διευθύνων Σύμβουλος της Τράπεζας Πειραιώς κ. Χρήστος Μεγάλου, υπογράμμισε πως «πολλοί μεγαλύτερης ηλικίας πελάτες μας (άνω των 65 ετών) που δεν ήταν τόσο συνηθισμένοι να δουλεύουν τα digital προϊόντα μας», πλέον τα χρησιμοποιούν και με στατιστικά στοιχεία μπορούμε αποδεικνύεται ότι το κάνουν μια χαρά,χωρίς να πηγαίνουν στη τράπεζα.\nΟ κ. Μεγάλου πρόσθεσε ότι η τράπεζα αναγκάστηκε να δημιουργήσει από την αρχή προ-πωλησιακά προϊόντα που «επιτρέπουν σε εμάς να παρουσιάζουμε το προϊόν στους πελάτες μας, να το εξηγούμε, να μας ρωτά και να του απαντούμε όλες τις απορίες, να υπογράφει ηλεκτρονικά ότι δέχεται να πάρει το προϊόν, και να πουλάμε το προϊόν είτε αυτό πρόκειται για ασφαλιστικό προϊόν είτε πρόκειται για asset management. Φτάσαμε στο σημείο να κάνουμε digital sales χωρίς ο πελάτης να έχει την ανάγκη να έρθει στο κατάστημα. Ένα προϊόν που δεν το είχαμε τον Μάρτιο του 2020 αλλά το έχουμε τώρα και δουλεύει μια χαρά».\nΗ παλιά παραδοσιακή βιομηχανία ο «Τιτάνας» προσαρμόζεται στη νέα ψηφιακή εποχή, εγκαθιστώντας πιλοτικά χιλιάδες αισθητήρες στα εργοστάσιά της, που συλλέγουν δεδομένα και συνδέονται με ένα σύστημα Τεχνητής Νοημοσύνης.\n«Ένα σύστημα A.I που παίρνει εκατομμύρια databits κάθε δευτερόλεπτο, έχει πολύ πιο γρήγορη δυνατότητα να αντιδράσει από ότι ένας άνθρωπος που βλέπει 3 ή 5 ερεθίσματα κάθε λεπτό», είπε ο Πρόεδρος Εκτελεστικής Επιτροπής του Ομίλου «ΤΙΤΑΝ» κ. Δημήτρης Παπαλεξόπουλος. «’Έτσι φέρνει ένα πολύ καλύτερο αποτέλεσμα στην παραγωγή το οποίο μεταφράζεται σε αρκετά μεγαλύτερη παραγωγή ή χαμηλότερη εκπομπή ρύπων ή μικρότερη κατανάλωση ενέργειας», κάνοντας λόγο για 10% βελτίωση.\nΟ κ. Παπαλεξόπουλος πρόσθεσε πως με ένα άλλο σύστημα A.I (Τεχνητής Νοημοσύνης) μπορεί κανείς «να προβλέψει την πιθανότητα, ορισμένα μηχανήματα του εργοστασίου να πάθουν βλάβη μέρες ή και εβδομάδες νωρίτερα». Για τα νέα ψηφιακά δεδομένα, σημείωσε ότι ένας μεγάλος αριθμός εργαζομένων δεν το είδε ως «απειλή αλλά ως ευκαιρία», συμμετέχοντας στο εγχείρημα αυτό. Ζούμε σε μια περίοδο επαναστατικών ψηφιακών αλλαγών, με συνέπειες συχνά δραματικές.\nΟ κ. Παναγιώτης Μαδαμόπουλος-Μοράρης, συνιδρυτής Regeneration & Director of Partnerships στο Stanford Institute for Human-Centered Ai, τόνισε: «Από τις 500 μεγαλύτερες εταιρείες παγκοσμίως του s&p 500, το 52% που υπήρχαν στη λίστα μεταξύ 2000-2014 έχουν σταματήσει να υπάρχουν πια. Το 2018, σύμφωνα με τη τελευταία μελέτη, η πρόβλεψη ήταν ότι 50% των εταιρειών που υπάρχουν στη λίστα αυτή, την επόμενη 3ετία θα έχουν αντικατασταθεί». Συμπλήρωσε ότι τα market caps και τα evaluation στο Χρηματιστήριο των ΗΠΑ, το 25% του Fortune 500 είναι οι 5-6 μεγάλες εταιρείες τεχνολογίας με κοινή συνισταμένη τη τεχνητή νοημοσύνη που θα προσθέσει στη παγκόσμια οικονομία 16 τρισ. δολάρια μέχρι το 2030. «Το μεγαλύτερο εμπόδιο να ανέβει σε αυτό το ‘τρένο’ μια εταιρεία είναι το τί δεξιότητες έχουν οι υπάλληλοί της» και όχι τόσο το οικονομικό σκέλος. Οι εταιρείες χρειάζονται ένα δυνατό έμψυχο δυναμικό με γνώσεις και δεξιότητες.\nΤα σημερινά σχολικά προγράμματα και η ύλη που διδάσκεται στα σχολεία προετοιμάζει τα παιδιά για τον κόσμο στον οποίο θα ζήσουμε;\nΗ Διευθύντρια Ψηφιακού Μετασχηματισμού και Δεξιοτήτων της Microsoft, Αλέξα Τζόις, είπε στην εκπομπή: «Υπάρχουν πολλές νέες προσεγγίσεις στην ύλη και γίνεται ενδιαφέρουσα δουλειά από τον ΟΟΣΑ που οραματίζεται νέες προσεγγίσεις για το 2030. Η τάση είναι, αντί να σκεφτόμαστε μόνο για τη γνώση, να είναι μια μίξη γνώσεων, δεξιοτήτων, αξιών και ταλέντου. Αυτή τη τάση πρέπει να ενθαρρύνουμε στα σχολεία».\nΤο ερώτημα είναι, η εκπαίδευση μπορεί να τελειώνει στο σχολείο ή στο πανεπιστήμιο ή να συνεχίζεται σε όλη μας τη ζωή;\nΟ πρόεδρος της Microsoft κ. Σμιθ υπογράμμισε: «Έχει ενδιαφέρον κάτι που βρήκαμε στη Microsoft μέσα στη χρονιά, καθώς είχαμε ένα πρόγραμμα κατάρτισης που τρέχει σε όλον τον κόσμο και στο οποίο συμμετείχαν πάνω από 70.000 άνθρωποι από την Ελλάδα». Ο κ. Σμιθ συνέχισε: «Το μάθημα με τη μεγαλύτερη ζήτηση ήταν οι κοινωνικές δεξιότητες. Πως να δουλεύεις με άλλους. Πως να είσαι αποτελεσματικός σε μια ομάδα. Δεν έχει σημασία για ποια δουλειά ενδιαφέρεσαι, θα πρέπει να συνεργαστείς και με άλλους».\nΑπό τη πλευρά της, η Διευθύντρια Ψηφιακού Μετασχηματισμού και Δεξιοτήτων της Microsoft, Αλέξα Τζόις είπε πως «δεσμευτήκαμε ως μέρος του προγράμματός μας να εισάγουμε ένα κέντρο δεδομένων στην Ελλάδα για την κατάρτιση 100.000 ατόμων σε όλη τη χώρα, μαθητές, πολίτες. Εκτείνονται από μαθήματα ψηφιακών δεξιοτήτων έως επαγγελματικού επιπέδου τεχνολογικές δεξιότητες που θα τους βοηθήσουν να πετύχουν στην αγορά εργασίας».\nΓια τους ανθρώπους που μπαίνουν τώρα στο ψηφιακό κόσμο και να προσαρμοστούν σε ένα νέο τρόπο δουλειάς εργαζόμενοι με άλλα εργαλεία, ο Διευθύνων Σύμβουλος της Microsoft Ελλάδας, Κύπρου, Μάλτας κ. Θεοδόσης Μιχαλόπουλος σημείωσε ότι το «ψηφιακό χάσμα υπάρχει και μας απασχολεί όλους. Το βλέπουμε στη κοινωνία αλλά και μέσα στις επιχειρήσεις. Διακρίσεις με την ηλικία ή αντίστοιχα με το φύλο, συμβαίνουν και είναι κρίμα διότι οι μεγαλύτεροι άνθρωποι σ ηλικία κουβαλάνε ένα εύρος εμπειριών το οποίο είναι πολύ σημαντικό για την επιχείρηση σήμερα και τη λειτουργία της. Προσπαθούμε σαν εταιρεία να δούμε πως μπορούμε να βοηθήσουμε τις βασικές ψηφιακές δεξιότητες ώστε μέσω προγραμμάτων όπως το Linkedin να δώσουμε τις δεξιότητες αυτές σε μεγαλύτερης ηλικίας ανθρώπους και να τους βοηθήσουμε». Πρόσθεσε ότι ήδη άνθρωποι μεγαλύτερης ηλικίας χρησιμοποιούν το ίντερνετ.\nΠως διαμορφωθεί η αγορά εργασίας του μέλλοντος και ποιοι θα είναι οι κανόνες, και ποια η μορφή εργασίας; Ή μήπως το Δίκτυο για τη μεταρρύθμιση έχει δημιουργήσει έναν χάρτη, με τα επαγγέλματα που θα σβήσουν στα επόμενα χρόνια και τις νέες εργασίες που θα εμφανιστούν στη θέση τους;\nΗ Πρόεδρος του Δικτύου για την Μεταρρύθμιση στην Ελλάδα και την Ευρώπη, πρώην επίτροπος ΕΕ και πρώην υπουργός , κα Άννα Διαμαντοπούλου υπογράμμισε: «Σε λίγα χρόνια, εγώ θα βάζω ‘ενα ακουστικό στο αυτί μου εσείς θα μιλάτε αραβικά, και θα ακούω τη φωνή σας στα ελληνικά Τί σημαίνει αυτό για τα εκατομμύρια μεταφραστών και διερμηνέων που υπάρχουν στο κόσμο; Θα χαθούν όλες αυτές οι δουλειές; Όχι, δεν θα χαθούν αλλά θα αλλάξουν. Γιατί πόσω από τα μηχανήματα είναι αυτοί που θα κάνουν τις γλώσσες, τη δική σας φωνή. Δηλαδή αλλάζει το περιεχόμενο χωρίς να αλλάζει η ουσία της ανάγκης. Νομίζω εκεί είναι το καμπανάκι. Δεν πρέπει να σκεφτόμαστε ότι θα χάσουμε τη δουλειά μας αλλά να προετοιμαζόμαστε να αλλάξουμε τη δουλειά μας. Εδώ είναι η ευθύνη όλων μας».\nΗ τέως υπουργός Εργασίας και μέλος του Κοινοβουλίου κα. Έφη Αχτσιόγλου διερωτήθηκε: «Το γεγονός ότι οι δραστηριότητες αυτή τη στιγμή με τη χρήση της ψηφιακής τεχνολογίας μπορούν να γίνονται πιο γρήγορα μπορεί να απαιτούν λιγότερο ανθρώπινο κόπο, είναι καλό ή κακό;». Η κα Αχτσιόγλου συνέχισε: Αυτονόητα θα απαντούσε κάποιος ότι αυτό είναι καλό. Το γεγονός ότι αυτή τη στιγμή αυτό το ‘καλό’ φαίνεται απειλητικό, είναι πρόβλημα πολιτικών αποφάσεων, δεν είναι πρόβλημα της τεχνολογίας. Δεν δημιουργεί η τεχνολογία τον κίνδυνο αλλά ότι εμείς δεν έχουμε λάβει τις πολιτικές αποφάσεις για να μπορέσουμε αυτό το ‘καλό’ να μετατραπεί σε καλό για τη κοινωνική πλειοψηφία. Πρέπει να συζητήσουμε δύο πράγματα. Τον χρόνο εργασίας, να μιλήσουμε σοβαρά για μείωση του χρόνου εργασίας, χωρίς να τίθεται θέμα μείωσης μισθών. Και να συζητήσουμε το ζήτημα του επαναπροσανατολισμού των εργαζομένων, και των δεξιοτήτων τους στις νέες απαιτήσεις».\nΤέλος, ο Πρόεδρος της Microsoft, κ. Μπραντ Σμίθ, τόνισε: «Βρισκόμαστε σε μια φάση του χρόνου όπου κοιτάζοντας τη δεκαετία μπροστά, όλη αυτή η τεχνολογία είναι ένα εργαλείο, μπορεί όμως να γίνει και όπλο. Πρέπει να σκεφτούμε και τις δύο πλευρές. Πρέπει να προφυλαχτούμε από τις απειλές, είτε η ασφάλεια του ίντερνετ είτε η ατομική μας».\nΟ κ. Σμίθ, συνέχισε λέγοντας: «Φανταστείτε όμως έναν κόσμο, που υπήρχε πριν 100 χρόνια όπου κάποιοι είχαν ρεύμα και κάποιοι όχι, αν είχες ηλεκτρικό η ζωή σου γινόταν καλύτερη, αν όχι, έμενες πίσω. Δεν είχε όφελος από όλα όσα είχαν οι άλλοι. Εκεί βρισκόμαστε σήμερα. Κάποιοι σήμερα έχουν πρόσβαση σε ψηφιακές δεξιότητες. Αν τις έχεις, είσαι στο μονοπάτι για το μέλλον, αν τις στερείσαι, μένεις πίσω. Είναι μια δεκαετία, όπου πρέπει να τους οδηγήσουμε όλους μπροστά».\nΠροηγούμενο άρθροΒραζιλία: 873 νεκροί από COVID-19 και σχεδόν 40.000 κρούσματα σε 24 ώρες\nΕπόμενο άρθροΜεξικό: Αιματοβαμμένες βουλευτικές εκλογές – Πέντε δολοφονίες στην Τσιάπας\n«Στο άπειρο κι ακόμη παραπέρα»: Εκτοξεύθηκαν 2 ακόμη ευρωπαϊκοί δορυφόροι Galileo\nΑνακαλύφθηκαν τα παλαιότερα ανθρώπινα απολιθώματα, ηλικίας 200.000 ετών-Ανήκουν σε Ντενίσοβαν\nΠοιες επιχειρήσεις δικαιούνται επιδότηση έως 5.000 ευρώ για e-shop- Ανοίγει στις...


Amaryllis Paros Beach Hotel | Activities & Sports\nΗμερήσιες Κρουαζιέρες στην Πάρο\nΑνακαλύψτε τους κρυμμένους παραδείσους του Αιγαίου, απολαμβάνοντας ημερήσιες κρουαζιέρες που θα σας ταξιδέψουν στα πιο όμορφα μέρη. Η εμπερία αυτή είναι συνωνυμη της απόλυτης ελευθερίας και της εξερεύνησης των κρυμμένων κολπίσκων και των καταγάλανων νερών του Αιγαίου. Την ώρα του ταξιδιού, σας δίνεται η ευκαιρία να κολυμπήσετε μέσα σε πολλούς μικρούς, απάνεμους κολπίσκους και σε πανέμορφες ακτές, προσβάσιμες μόνο μέσω θαλάσσης. Κρυμμένα παραδεισένια μέρη σας περιμένουν να τα εξερευνήσετε. Η Πάρος αποτελεί επίσης ιδανική τοποθεσία που σας επιτέπει να ταξιδέψετε και στους γειτονικούς αξιοθαύαμστους προορισμούς, όπως το Δεσποτικό νησί, όπου μπορείτε να θαυμάσετε τα αρχαιολογικά ευρήματα του ναού του Απόλλωνα που αναμιγνύονται άψογα με την τριγύρω φύση. Το ταξίδι είναι μοναδικό και θα σας μείνει σίγουρα αξέχαστο.\nScuba Diving στην Πάρο\nΗ μαγεία του βυθού ξετυλίγεται στο νησί της Πάρου μπροστά στα μάτια σας, καθώς τολμήσετε να δοκιμάσετε το μοναδικό Scuba Diving. Πολλές σχολές στο νησί είναι έτοιμες να σας καθοδηγήσουν και να σας ταξιδέψουν σε ένα μαγικό, υποβρύχιο τοπίο! Στην Πάρο μπορείτε να απολαύσετε μικρά ταξίδια, εκπαιδευτικές εμπειρίες και να θαυμάσετε το μεγαλείο της φύσης του Αιγαίου, και κάτω από την θάλασσα! Εντυπωσιακές σπηλιές, μοναδικά ναυάγια και ένας εκπληκτικός κόσμος σας περιμένει να τον ανακαλύψετε. Ταυτόχρονα, οι επαγγελματίες εκπαιδευτές διασφαλίζουν την ασφάλεια σας.\nΑνακαλύψτε μια άλλη ζωή κάτω από τη θάλασσα και απολαύστε τις μαγικές εικόνες στην απέραντη σιωπή του βυθού του Αιγαίου πελάγους.\nΗ Πάρος διαθέτει ένα εκπληκτικό δίκτυο μονοπατιών 35 χιλιομέτρων, ιδανικό για όλους τους λάτρεις της πεζοπορίας. Καθώς απολαμβάνετε την βόλτα σας, συναντάτε γραφικά πετρόχτιστα αγροτόσπιτα, όμορφη φύση, ανεμόμυλους και υδρόμυλους, που θα σας συναρπάσουν. Το καλοκαίρι μπορείτε να απολαύσετε τις έντονες μυρωδιές του φασκόμηλου και της ρίγανης και φυσικά την καταπληκτική θέα στο απέραντο γαλάζιο. Τα περισσότερα μονοπάτια στην Πάρο, έχουν πρόσφατα χαρτογραφηθεί, για να είναι πιο βατά στη διαδρομή τους και για να σας εξασφαλίζουν απόλυτη άνεση και ασφάλεια.\nTο νησί της Πάρου προσφέρει ιδανικές συνθήκες για τους φίλους του ποδηλάτου. Oρειβατικά μονοπάτια και χωμάτινες διαδρομές σας περιμένουν να τις εξερευνήσετε. Από τις Λευκές μέχρι και τη Λαγκάδα, το μοναστήρι των Αγίων Θεοδώρων, το Άσπρο Χωριό και το Καμάρι είστε ελεύθεροι να πάρετε το ποδήλατό σας και να δημιουργήσετε τις δικές σας αναμνήσεις. Απαραίτητος εξοπλισμός το ποδηλατικό σας κράνος και η στολή με τα καλύμματα στους αγκώνες, στους ώμους και στα γόνατα. Το νερό επίσης θα σας χρειαστεί, ακόμη κι αν είναι χειμώνας, και γι αυτό θα πρέπει να έχετε αρκετό μαζί σας. Ακόμη, τα εργαλεία και τα ανταλλακτικά για οποιαδήποτε επισκευή όπως και τρόφιμα θα φανούν απαραίτητα. Μπορείτε να απολαύσετε με την παρέα σας ένα πικνίκ στη φύση, σε όμορφα σημεία με δέντρα και τρεχούμενα νερά, που χαρακτηρίζουν την ορεινή Πάρο.\nΗ Ιππασία είναι ένας μοναδικός τρόπος να γνωρίσετε τις ομορφιές του νησιού, μέσα από μονοπάτια και τα ασύγκριτα τοπία. Μπορείτε να αγναντέψετε τις ομορφιές του βουνού και της θάλασσας, απολαμβάνοντας την βόλτα σας πάνω στο άλογο, ζώντας μια μοναδική εμπειρία! Στο νησί θα βρείτε κέντρα ιππασίας που σέβονται τα ζώα, τον άνθρωπο και τη φύση. Επαγγελματίες εκπαιδευτές με εκπαιδευμένα άλογα, κατάλληλα και για ερασιτέχνες και για αρχάριους αναβάτες, ενήλικες ή παιδιά, προσφέρουν μια ασφαλή βόλτα στο νησί που θα σας μείνει αξέχαστη. Περιπλανηθείτε στα μονοπάτια και στις διαδρομές που έχουν χαραχτεί για να δείτε τις κρυμμένες ομορφιές της Πάρου, μακριά από τους πολύβουους χώρους. Καλπάστε ελεύθερα και απολαύστε την βόλτα.


Γιατί η κανέλα είναι ένας από τους μεγαλύτερους συμμάχους του ανοσοποιητικού; - magdasnews.gr\nΠρόκειται για ένα από τα δημοφιλέστερα μπαχαρικά στον πλανήτη. Η κανέλα, θεωρείται και πανίσχυρο super food, αφού έρευνες έχουν επιβεβαιώσει τη σημαντική δράση της στη βελτίωση της λειτουργίας του οργανισμού.\nΤώρα λοιπόν, που λόγω της πανδημίας του κορωνοϊού είναι απαραίτητο να θωρακίσουμε τον οργανισμό μας, η κανέλα μπορεί να γίνει ένας μεγάλος σύμμαχος. Σε έρευνα για την αντιοξειδωτική δράση ανάμεσα σε 26 μπαχαρικά, η κανέλα στέφθηκε πρωταθλητής, κερδίζοντας μια θέση στα superfoods, όπως το σκόρδο και η ρίγανη.\n“Φυσικό συντηρητικό” την αποκαλούν μάλιστα οι περισσότεροι. Νέες έρευνες όμως, έρχονται να αποδείξουν πως η κινναμική αλδεϋδη, το βασικότερο συστατικό της κανέλας μπορεί να καταπολεμήσει διάφορα είδη μολύνσεων. Το έλαιο κανέλας μπορεί να θεραπεύσει λοιμώξεις του αναπνευστικού, να εμποδίσει την ανάπτυξη βακτηρίων, όπως η λιστέρια και η σαλμονέλα ενώ έχει αποδειχθεί πως η κανέλα φροντίζει την στοματική υγιεινή και μας χαρίζει δροσερή αναπνοή.\nΑξίζει να γνωρίζεις πως η κανέλα, έχει χρησιμοποιηθεί ακόμα και σε μελέτες για την αντιμετώπιση του HIV, επειδή ακριβώς βοηθά και τονώνει το ανοσοποιητικό μας σύστημα.\nΠώς μπορείς να την χρησιμοποιήσεις: Από το πρωινό σου smoothie, μέχρι και τον καφέ σου, από το μεσημεριανό φαγητό σου που χρειάζεται ένα ιδιαίτερο μπαχάρικο μέχρι και τα φρούτα σου, η κανέλα, μπορεί να γίνει ο νέος σου “κολλητός φίλος”.


Χρήστος Καλογρίτσας: Ποιος είναι ο «ξυπόλυτος πρίγκηψ» που έφερε τα πάνω-κάτω στην πολιτική ζωή της χώρας! - Tromaktiko.gr\n12 Ιουλίου 2020 12:16\nΗ άνοδος και η πτώση του Χρήστου Καλογρίτσα, που έγινε μεγαλοεργολάβος με «διαβατήριο» τη φιλία του με τον Ανδρέα Παπανδρέου.\nΑς ξεκινήσουμε, λοιπόν, από τα βασικά:\nΠοιος είναι ο άνθρωπος που απασχολεί για ακόμη μια φορά την κοινή γνώμη, ο άνθρωπος, ο οποίος ίσως γίνει η αιτία να στηθούν ξανά ειδικά δικαστήρια στην Ελλάδα.\nΠριν από λίγες ημέρες ο Χρήστος Καλογρίτσας, μέσω δημοσιευμάτων και μιας μήνυσης την οποία κατέθεσε, περιγράφει ένα κινηματογραφικό παρασκήνιο, που πληροί όλες τις προϋποθέσεις για να σπάσει ταμεία: πολιτικά πρόσωπα με επαφές σε τρίτες χώρες, συνωμοσία επιχειρηματιών με υπουργούς, οι οποίοι με εικονικές συναλλαγές προσπαθούν να ελέγξουν την ενημέρωση. Αυτά υποστηρίζει ο Καλογρίτσας ότι έγιναν το 2016, με οργανωτή το Μέγαρο Μαξίμου και ιθύνοντα νου τον Νίκο Παππά, για να βάλει πόδι ο ΣΥΡΙΖΑ στο τηλεοπτικό πεδίο.\nΟ Καλογρίτσας έχει μια δικαστική διαμάχη με λιβανέζικη κατασκευαστική εταιρία, τη CCC (Consolitaded Contractors Group). Υποστηρίζει ότι το 2016 το Μέγαρο Μαξίμου και ο Νίκος Παππάς μεσολάβησαν για να εισπράξει 3.000.000 μέσω εικονικής σύμβασης από λιβανέζικο κολοσσό και να τα χρησιμοποιήσει ως εγγυητική επιστολή συμμετοχής στον διαγωνισμό για τις τηλεοπτικές άδειες. Τα χρήματα δόθηκαν, ο Καλογρίτσας τηλεοπτική άδεια δεν πήρε, αλλά η CCC ζητάει πίσω τα λεφτά της. Η εταιρία υποστηρίζει ότι είχε δώσει τα χρήματα στον Καλογρίτσα ως προκαταβολή για κατασκευαστικό έργο, το οποίο δεν παρέδωσε. Η CCC, μάλιστα, κέρδισε και την πρώτη δίκη στην Ελβετία.\nΑυτή η υπόθεση έχει βάλει φωτιά στο πολιτικό σκηνικό του τόπου, με τη Ν.Δ. και το ΚΙΝ.ΑΛ. να ζητούν την αποπομπή Παππά και να βάζουν στο κάδρο των ευθυνών και τον Τσίπρα, ενώ ο ΣΥΡΙΖΑ κατηγορεί την κυβέρνηση ότι χρησιμοποιεί, τακτικές μαφίας για δολοφονία χαρακτήρων. Και κάπου εδώ στη μέση είναι ο Χρήστος Καλογρίτσας, εργολάβος, ιδιοκτήτης εφημερίδων, στενός φίλος πολλών αρχηγών κομμάτων, του Χαρίλαου Φλωράκη, του Ανδρέα Παπανδρέου, του Πάνου Καμμένου, του Αλέξη Τσίπρα, κουμπάρος πολιτικών και δημοσιογράφων.\nΑπό το Ριζοβούνιο Καρδίτσας στην… κορυφή\nΟ Χρ. Καλογρίτσας γεννήθηκε στο Ριζοβούνιο Καρδίτσας, μία ώρα σχεδόν δρόμο από το Παλιοζογλώπι Ραχούλας, το χωριό του Χαρίλαου Φλωράκη που βρίσκεται στις πλαγιές των Θεσσαλικών Αγράφων. Στενός φίλος του Φλωράκη, αλλά και της ηγεσίας του ΚΚΕ τη δεκαετία του 1980, αριστερός, εξ ου και ονόμασε τον γιο του Βλαδίμηρο (από τον Λένιν). Σπούδασε μηχανικός στην Ιταλία και τη δεκαετία του 1970 ανέλαβε μικρές δουλειές, οι οποίες όμως τον κράτησαν στο κατασκευαστικό παιχνίδι.\nΈπαιρνε μικρές δουλειές από το Δημόσιο, κυρίως υπεργολαβίες, έχοντας ως όχημα την ανώνυμη εταιρία Τοξότης, έως ότου έκανε το μεγάλο άλμα στις κατασκευές εκμεταλλευόμενος τη φιλία του με τον Ανδρέα Παπανδρέου, όταν ανέλαβε την κατασκευή του νέου Εφετείου της Αθήνας μέσω της εταιρίας του υπουργείου Δικαιοσύνης Θέμις Κατασκευαστική, η οποία είχε την έδρα της πίσω από τον Αρειο Πάγο, στη λεωφόρο Αλεξάνδρας. Εκείνη την περίοδο υπουργός Δικαιοσύνης ήταν ο Ευάγγελος Γιαννόπουλος. Μεγάλο το έργο, μεγάλες οι προοπτικές, που θα γίνουν ακόμη μεγαλύτερες την περίοδο του «χρυσοφόρου» 2004. Η Αθήνα προετοιμάζεται για τους Ολυμπιακούς Αγώνες, παντού έχουν στηθεί εργοτάξια, και ο Καλογρίτσας είναι εκεί, και μάλιστα έχοντας ισχυρές συμμαχίες και συμμετοχές σε μεγάλα κονσόρτιουμ.\nΗ εταιρία του Καλογρίτσα ανέλαβε την κατασκευή του σταθμού του μετρό στον Αγιο Αντώνιο στο Περιστέρι από κοινού με τον Ακτορα. Τότε ξεκίνησε αυτή η συνεργασία, η οποία κράτησε αρκετά χρόνια.\nΤο πτυχίο και τα δημόσια έργα\nΑπό την αρχή των επιχειρηματικών δραστηριοτήτων του φροντίζει, μέσω της εξαγοράς τεχνικών εταιριών, να γίνει κάτοχος πτυχίου 6ης Τάξης, γεγονός που τον βοηθάει να αναλαμβάνει δημόσια έργα. Φυσικά, δεν φτάνουν μόνον τα τυπικά προσόντα για την ανάληψη δημόσιων έργων. Χρειάζονται και οι γνωριμίες με τους κατάλληλους ανθρώπους. Ε, αυτό είναι το εύκολο της υπόθεσης, καθώς ποτέ δεν έλειψαν οι γνωριμίες, και έτσι η Τοξότης Α.Ε. αναλαμβάνει σε βάθος χρόνου την κατασκευή πολλών έργων, όπως η αναβάθμιση των Νοσοκομείων Βέροιας, Θήρας και Αιγίου και η κατασκευή του οδικού δικτύου πολλών επαρχιακών πόλεων και νησιών.\nΓια πολλά χρόνια ο Καλογρίτσας συγκαταλέγεται στους υπεργολάβους της ΔΕΗ. Χάρις, εξάλλου, στα έργα της ΔΕΗ η εταιρία στην οικονομική έκθεσή της του 2015 σημείωνε ότι «με την ολοκλήρωση των παλαιών συμβάσεων στα μέσα του 2015 και την υπογραφή των νέων της επόμενης τριετίας κατέχει πλέον εξέχουσα θέση στον συγκεκριμένο κατασκευαστικό τομέα».\nΚατά την περίοδο της διακυβέρνησης από τον ΣΥΡΙΖΑ αναλαμβάνει πολλά έργα, προσφέροντας μεγάλες εκπτώσεις. Η κοινοπραξία Τοξότης – Ομάδα Κατασκευών μετά το «σπάσιμο» των έργων στον οδικό άξονα Πάτρα – Πύργος, προϋπολογισμού 462.000.000 ευρώ, από τον Χρ. Σπίρτζη μειοδοτεί στους περισσότερους διαγωνισμούς που γίνονται. Η πτώση για την Τοξότης έρχεται το 2018, όταν η εταιρία κηρύσσεται έκπτωτη από το σύνολο των εργολαβιών του ΔΕΔΔΗΕ, αξίας 100.000.000 ευρώ. Η εταιρία εμφανίζεται ότι χρωστά, από δάνεια, στην Τράπεζα Αττικής περισσότερα από 120.000.000 ευρώ.\nΤο χρονικό της εμπλοκής στις τηλεοπτικές άδειες\nΗ «περιπέτεια» Καλογρίτσα στον δρόμο για την απόκτηση τηλεοπτικής άδειας δεν του βγήκε σε καλό, καθώς από τότε έγινε γνωστός για τα βοσκοτόπια τα οποία χρησιμοποίησε για να καλύψει το ποσό της άδειας. Σύμφωνα με όσα μετέδιδαν εκείνη την εποχή τα ΜΜΕ, «… ο επιχειρηματίας Καλογρίτσας πρόκειται να καλύψει το ποσό για την αγορά της τηλεοπτικής άδειας (52.600.000 ευρώ) μέσω τραπέζης με εγγύηση ένα αγροτεμάχιο – βοσκοτόπι στην Ιθάκη, το οποίο όμως εμφανίζεται να ανήκει σε άλλον. Το βοσκοτόπι έχει έκταση 5 στρέμματα και βρίσκεται στο Περαχώρι Ιθάκης, ωστόσο ανήκει σε φίλο του. Ενα μέρος του εν λόγω οικοπέδου μάλιστα διεκδικεί και ο δήμος. Η συγκεκριμένη έκταση δεν ανήκει στον κ. Καλογρίτσα, αλλά σε άλλη εταιρία».\nΣτη συνέχεια παρουσιάζονται κατά χρονολογική σειρά όλες οι κινήσεις από την πλευρά του Καλογρίτσα για την προσπάθεια απόκτησης τηλεοπτικής άδειας. Τα στοιχεία είναι αδιάσειστα και παρουσιάζουν εύγλωττα την πραγματικότητα όσον αφορά την πορεία του Καλογρίτσα στο τηλεοπτικό τοπίο.\nΣτις 29.8.2016 κατατέθηκε από την εταιρία «Ι.Β. ΚΑΛΟΓΡΙΤΣΑΣ ΤΠΚ ΜΑΕ» εγγυητική επιστολή ποσού 3.000.000 ευρώ προκειμένου να συμμετάσχει στη δημοπρασία των τηλεοπτικών αδειών.(Απόφαση 228 29/8/2016)\nΣτις 2.9.2016 η εταιρία «Ι.Β. ΚΑΛΟΓΡΙΤΣΑΣ ΤΠΚ ΜΑΕ» ανακηρύχθηκε προσωρινός υπερθεματιστής για μία εκ των τεσσάρων δημοπρατούμενων αδειών έναντι τιμήματος 52.600.000 ευρώ και ακολούθως οριστικός υπερθεματιστής.(Απόφαση 239 9/9/2016)\nΣτις 26.9.2016 η ανωτέρω εταιρεία κηρύχθηκε έκπτωτη, σύμφωνα με τον όρο 8.4 της υπ. αριθμ. 1/2016 προκήρυξης του Υπουργού Επικρατείας, επειδή δεν κατέβαλε την πρώτη δόση του τιμήματος (ποσού 18.200.000 ευρώ) για τη χορήγηση άδειας, εντός της προβλεπόμενης από την ως άνω προκήρυξη προθεσμίας (15 ημέρες από την ανακήρυξή του ως οριστικού υπερθεματιστή)(Απόφαση 259 26/9/2016) Συνεπεία της ανωτέρω κήρυξης της εταιρίας «Ι.Β. ΚΑΛΟΓΡΙΤΣΑΣ ΤΠΚ ΜΑΕ» ως έκπτωτης η ανωτέρω κατατεθείσα εγγυητική επιστολή των 3.000.000 ευρώ κατέπεσε υπέρ του Ελληνικού Δημοσίου ( στις 26.9.2016). (Απόφαση 259 26/9/2016)\nΣτις 19.1.2017 η ως άνω εγγυητική επιστολή επιστράφηκε στην εταιρία «Ι.Β. ΚΑΛΟΓΡΙΤΣΑΣ ΤΠΚ ΜΑΕ» λόγω της δημοσίευσης της απόφασης του Συμβουλίου της Επικρατείας βάσει της οποίας ακυρώθηκε ο διενεργηθείς διαγωνισμός των τηλεοπτικών αδειών.(Απόφαση 42 19/1/2017).\nΤα συγκεκριμένα στοιχεία, ρίχνουν φως και στην υπόθεση που έχει ξεσπάσει στην επιοκαιρότητα, των τελευταίων ημερών, και αφορά την δικαστική αντιδικία Καλογρίτσα, με την Λιβανέζικη εταιρεία CCC, καθώς δείχνουν πότε ακριβώς μπήκαν στα ταμεία του κράτους, τα 3 εκατομμύρια ευρω, ως εγγύηση, για την συμμετοχή στον διαγωνισμό για τις τηλεοπτικές άδειες, αλλά και πότε τα πήρε στα χέρια του ξανά ο Καλογρίτσας, όταν ακυρώθηκε ο διαγωνισμός.\nΟι κουμπαριές με Ευαγγελάτο, Καμμένο, Θεοδωρικάκο\nΜπορεί η προσπάθεια του Καλογρίτσα, μέσω του γιου του, να μπει στην τηλεόραση, να έληξε άδοξα και να προκαλεί προβλήματα, στον ίδιο και στην πολιτική ζωή του τόπου ακόμη, αλλά δεν ήταν η πρώτη φορά, που ο Χρήστος Καλογρίτσας, «έμπλεκε» με τα ΜΜΕ. Ήταν ένας από τους βασικούς μετόχους της, εμβληματικής, εφημερίδας «Πρώτη» που κυκλοφόρησε τον Απρίλιο του 1986. Από την πρώτη στιγμή της εκδοτικής προσπάθειας, κυκλοφόρησε η φήμη ότι πίσω από το κόκκινο γαρύφαλλο πλάι στον τίτλο «Πρώτη», αλλά και στα παρασκήνιο, βρισκόταν το κοσμικό ΚΚΕ.\nΣτενός φίλος του Φλωράκη, ο Καλογρίτσας, οπότε ήταν αναμενόμενο, να θεωρηθεί οτι η έκδοση της εφημερίδας, ήταν μια προσπάθεια προσέγγισης του ΚΚΕ, με την ΕΑΡ του Λεωνίδα Κύρκου και γενικότερα της αριστεράς με τη ΝΔ εν όψει και της συγκυβέρνησης που ακολούθησε το καλοκαίρι του 1989. Η εφημερίδα, ανέδειξε, πολλούς δημοσιογράφους, όπως ο Σταύρος Θεοδωράκης, αλλά και ο κουμπάρος του Καλογρίτσα ο Νίκος Ευαγγελάτος.\nΤον Σεπτέμβριο του 1990 διακόπτεται η κυκλοφορία της εφημερίδας, καθώς ο Καλογρίτσας, μετά την αποχώρηση των υπολοίπων μετόχων, σηκώνει μόνος του το βάρος της έκδοσης. Λίγο αργότερα ο κ. Καλογρίτσας θα χρηματοδοτήσει μια βραχύβια περιοδική έκδοση, το «Επτάμισι». Παράλληλα, είχε αποκτήσει τη συχνότητα του «Σταθμού 96,8», η οποία πουλήθηκε το 1993.\nΤο 2011 ίδρυσε την Pileus Holding, η οποία ασχολείται με τις αγοραπωλησίες ακινήτων αλλά και με τη συμμετοχή σε εταιρείες πληροφορικής, διαφημίσεων, ενώ παράλληλα μπαίνει δυνατά και στο χώρο των δημοσκοπήσεων, μέσα από την παρουσία του γιου του Γιάννη στο βασικό μετοχικό σχήμα της γνωστής GPO ,με επικεφαλής , τον κουμπάρο του, Τακη Θεοδωρικάκο, νυν υπουργό Εσωτερικών, ο οποίος αποχώρησε το 2016 όταν ανέλαβε σύμβουλος του Κ. Μητσοτάκη.\nΛίγες οι δημόσιες εμφανίσεις του Καλογρτιτσα, αλλά δεν χάνει ποτέ εκδηλώσεις, που αφορούν τον εκδοτικό οίκο «Ηλέκτρα» , που φέρει το όνομα της μικρότερης κόρης του. Δεν λείπει από γαμήλιες τελετές ή βαπτίσεις, έχοντας το ρόλο του κουμπάρου και αναδόχου. Εκτός από τους Ν. Ευαγγελάτο και Τ. Θεοδωρικάκο, είναι κουμπάρος και με τον πρόεδρο των ΑΝΕΛ και πρώην υπουργό Πάνο Καμμένο. Ο Χρήστος Σπίρτζης είναι αυτός που έχει βαφτίσει τον εγγονό του Χρήστου Καλογρίτσα.


Τουβλάκια και τούβλα | Αυγή\nΤουβλάκια και τούβλα\nΈνα όπλο μεταμφιεσμένο σε Lego κατασκεύασε η εταιρεία Culper Precision. Οργανώσεις που μάχονται την οπλοκατοχή και οπλοφορία στις ΗΠΑ κατήγγειλαν την εταιρεία\nΗ αμερικανική νομοθεσία απαγορεύει την κατασκευή, εμπορία και μεταφορά «οποιουδήποτε παιχνιδιού είναι αντίγραφο ή μοιάζει με πυροβόλο όπλο» εφόσον δεν έχει ειδική και έντονη χρωματική σήμανση, συνήθως πορτοκαλί, στην κάνη ή κατά μήκος της κάνης. Όμως δεν υπάρχει αντίστοιχη πρόνοια για τα αληθινά όπλα που μοιάζουν με παιχνίδια. Ίσως είναι ένα «παράθυρο», ίσως οι συντάκτες της ρύθμισης να μη φαντάστηκαν ότι θα βρισκόταν κάποτε ένας εγκέφαλος τόσο αρρωστημένος που θα σκεφτόταν να βγάλει στην αγορά ένα αληθινό πιστόλι με αληθινές σφαίρες, που θα έμοιαζε με παιχνίδι.\nΑυτό το «παράθυρο» εκμεταλλεύτηκε η εταιρεία Culper Precision με έδρα στην πολιτεία της Γιούτα, για να κυκλοφορήσει στο αμερικανικό εμπόριο ένα ξεχωριστό πιστόλι, με την ονομασία «Block 19». Πρόκειται για το ημιαυτόματο πιστόλι Glock 19 που κατασκευάστηκε στις αρχές της δεκαετίας του ’80 από την ομώνυμη αυστριακή εταιρεία και σύντομα «κατέκτησε» την αγορά (έχει γεμιστήρα με 15 σφαίρες, αλλά μπορεί να δεχτεί και μεγαλύτερο, ενώ το χρησιμοποιούν ένοπλες δυνάμεις, αστυνομία και άλλες υπηρεσίες ασφαλείας σε 48 χώρες). Όμως το πιστόλι της αμερικανικής εταιρείας έχει μια «ιδιαιτερότητα». Είναι... μεταμφιεσμένο σε παιχνίδι, σαν να πρόκειται για μια κατασκευή από πολύχρωμα τουβλάκια Lego, της ομώνυμης εταιρείας παιχνιδιών της Δανίας (που τα κατασκεύασε πρώτη και τα λάνσαρε με μεγάλη επιτυχία σε όλο τον κόσμο).\nΗ αμερικανική εταιρεία πλάσαρε το δικό της προϊόν χωρίς τυμπανοκρουσίες, μέσω του εμπορικού καταλόγου στον ιστότοπό της. Όμως οργανώσεις που μάχονται την οπλοκατοχή και οπλοφορία στις ΗΠΑ εντόπισαν το προϊόν και κατήγγειλαν την Culper Precision. Πρόκειται για συνταγή καταστροφής, τόνισε η Σάνον Γουότερς, που έχει ιδρύσει την οργάνωση «Μητέρες Απαιτούν Δράση» και συμμετέχει στην εκστρατεία για ασφαλείς πόλεις. Έχουμε ήδη δει πολλές τραγωδίες από όπλα που δεν ήταν ασφαλισμένα και κατέληξαν στα χέρια παιδιών, από όπλα που δεν έμοιαζαν καν με παιχνίδια, επισήμαναν οι ακτιβιστές που έχουν απέναντί τους το πανίσχυρο λόμπι της οπλοκατοχής.\nΗ Culper Precision απάντησε με θράσος ότι «είναι ευγνώμων που κέρδισε την παγκόσμια προσοχή» για το προϊόν της με το οποίο ήθελε «να δημιουργήσει την ευκαιρία για διάλογο σχετικά με το άθλημα της σκοποβολής και τη χαρά που προκαλεί». Και αφού επικαλέστηκε τα πάγια επιχειρήματα του λόμπι για το δικαίωμα της οπλοκατοχής που απορρέει από τη 2η Τροπολογία του συντάγματος, δήλωσε «αηδιασμένη» από τις επιθέσεις των εχθρών των πυροβόλων όπλων που θέλουν να υπονομεύσουν τα αναφαίρετα δικαιώματα των πολιτών. «Ελπίζουμε», κατέληξε στην ανακοίνωσή της, «ότι τα όπλα θα διπλασιαστούν και θα... ενώσουν τους Αμερικανούς».\nΠράγματι, οι πωλήσεις όπλων έσπασαν κάθε ρεκόρ στις ΗΠΑ εν μέσω της πανδημίας, την ώρα που πολιτείες - κάστρα του συντηρητισμού και των Ρεπουμπλικανών, όπως η Γιούτα, χαλαρώνουν αντί να ενισχύουν τους όρους και τις προϋποθέσεις για την αγορά όπλων από τους πολίτες. Υπολογίζεται ότι τα πυροβόλα όπλα που βρίσκονται στα χέρια ιδιωτών στη χώρα ξεπερνούν τα 400 εκατομμύρια και ότι αναλογούν 120 όπλα ανά 100 κατοίκους. Παρά τις διακηρύξεις του Προέδρου Μπάιντεν για την ανάγκη λήψης μέτρων, τα χέρια του παραμένουν δεμένα. Στο Κογκρέσο το λόμπι της οπλοκατοχής λύνει και δένει, όχι μόνο στους Ρεπουμπλικανούς αλλά και στους Δημοκρατικούς.\nΣτη συγκεκριμένη περίπτωση, εκείνοι που μπλόκαραν το όπλο - παιχνίδι ήταν οι Δανοί της Lego που αξίωσαν και πέτυχαν να αποσυρθεί το συγκεκριμένο προϊόν από την αγορά. Οι Αμερικανοί «συμφώνησαν να αποσύρουν το προϊόν από τον κατάλογό τους και να μην κατασκευάσουν ή να μην πωλήσουν κάτι σαν αυτό στο μέλλον», ανακοίνωσε η Lego, που έχει κάθε λόγο να αποφύγει οποιαδήποτε εμπλοκή, σύγκριση ή σχέση των παιχνιδιών της με πυροβόλα όπλα. Στοιχειώδης επιχειρηματική πρακτική ή, όπως θα έλεγε και μια ψυχή εδώ στην Ελλάδα, αυτά τα προβλήματα τα λύνει η... ζωή!


Η γυναικεία ηλεκτρονική εκδίκηση... » loutrakiblog\nΗ γυναικεία ηλεκτρονική εκδίκηση…\nΣτο τέλος μιας ιδιαίτερα κουραστικής ημέρας, παίρνετε τον δρόμο της επιστροφής για το σπίτι. Ξαφνικά, ακούτε βήματα πίσω σας και μια ανδρική φωνή να λέει «Μανάρι μου! Τι εργαλείο είσαι εσύ;».\nΑν είστε γυναίκα και έχετε βαρεθεί να ακούτε, χωρίς να αντιδράτε, παρόμοια σεξιστικά υπονοούμενα από άνδρες, ήρθε επιτέλους η στιγμή να τους εκδικηθείτε: τώρα μπορείτε να τους κάνετε να πληρώσουν ακριβά για την ανοχή που τόσο καιρό δείχνατε!\nΧάρη σε ένα νέο βιντεοπαιχνίδι που μόλις κυκλοφόρησε, η κάθε γυναίκα έχει επιτέλους τη δυνατότητα να κάνει τους άνδρες που την ενοχλούν να σωπάσουν… για πάντα. Ο τρόπος, αν και κάπως… μακάβριος, είναι απόλυτα πιστός στο πνεύμα των βιντεοπαιχνιδιών βίας και δράσης, τα οποία απευθύνονται κυρίως στο ανδρικό κοινό.\nΗ πρωταγωνίστρια, μια νεαρή γυναίκα ντυμένη απλά, περπατά στον δρόμο μιας τυπικής αμερικανικής μεγαλούπολης. Διάφοροι άγνωστοι άνδρες την πλησιάζουν. Αλλοι της μιλούν ευγενικά, χρησιμοποιώντας φράσεις όπως «Καλημέρα σας. Μπορώ να σας βοηθήσω;» ή «Δεν θα ήθελα να φανώ αγενής, αλλά είστε γοητευτική». Αλλοι πάλι είναι περισσότερο… εκδηλωτικοί στις φιλοφρονήσεις τους, χρησιμοποιώντας φράσεις που συχνά αγγίζουν ή και ξεπερνούν τα όρια της παρενόχλησης, όπως «Σ’ αγαπώ», «Παράτα τον φίλο σου και έλα μαζί μου», «Είσαι θεά»». Η αντίδραση της κοπέλας σε αυτού του είδους τα σχόλια είναι άμεση: στους ευγενείς απαντά με την ίδια ευγένεια. Με τους χυδαίους, όμως, είναι αμείλικτη: βγάζει ένα αυτόματο όπλο και τους δολοφονεί εν ψυχρώ.\nΤο παιχνίδι με τον χαρακτηριστικό τίτλο «Hey Baby» «ανέβηκε» πριν από λίγες μέρες στο Διαδίκτυο και έχει ήδη προκαλέσει θύελλα συζητήσεων στον Τύπο, την τηλεόραση και στα blogs. Η εικόνα μιας γυναίκας που κυκλοφορεί σε μια πόλη σκοτώνοντας όποιον άνδρα τολμήσει να την «πειράξει» λέγοντάς της φράσεις ερωτικού περιεχομένου, μπορεί να φαίνεται από υπερβολική έως αποκρουστική, αφού δεν συνάδει με τα κυρίαρχα πρότυπα θηλυκής συμπεριφοράς.\nΟπως όμως δηλώνει η Suyin Looui, η τριαντάχρονη Καναδή ασιατικής καταγωγής που επινόησε και σχεδίασε αυτό το παιχνίδι, στόχος της δεν ήταν να δημιουργήσει ένα βιντεοπαιχνίδι για να «βγάζουν τα απωθημένα τους» οι γυναίκες, αλλά μέσω της διαδραστικής λειτουργίας που χαρακτηρίζει αυτή την τεχνολογία να δείξει ποια βαθύτερα συναισθήματα γεννά στις γυναίκες η λεκτική βία που δέχονται καθημερινά στους δημόσιους χώρους.\nΑν και εξαιρετικά βίαιο και μακάβριο, το παιχνίδι αυτό μπορεί να θεωρηθεί μια καταγγελία της σεξιστικής βίας των ανδρών, αλλά και μαρτυρία των βαθύτερων δολοφονικών αισθημάτων που γεννά στις γυναίκες αυτή η βία. Σίγουρα, πάντως, έχει καταφέρει να προκαλέσει έντονο ενδιαφέρον, αν κρίνουμε από το γεγονός ότι μέσα σε λίγες μόνο ημέρες η δωρεάν διαδικτυακή έκδοση του παιχνιδιού, η basic, έχει ήδη δεχθεί πάνω από 60 χιλιάδες επισκέπτες, ενώ η premium έχει ήδη ξεπουλήσει, σύμφωνα τουλάχιστον με την ανακοίνωση που διαβάζει όποιος επιχειρήσει να το παραγγείλει στην ιστοσελίδα: www.heybabygame.com.\nlbarticles2010-08-02T20:30:32+03:0002 Αυγ 2010 | 20:30|Categories: Χωρίς κατηγορία|Tags: notag|0 Σχόλια


συν - οδοιπορία: Ειδήσεις από την Ιορδανία\nΕιδήσεις από την Ιορδανία\nΚαρποφόρα έφυγε και η β΄ εβδομάδα των νηστειών για τους Ορθοδόξους χριστιανούς της Ιορδανίας. Ο Σεβ. Μητροπολίτης Φιλαδελφείας κ. Βενέδικτος τέλεσε εσπερινή Ακολουθία των προηγιασμένων Δώρων στον Ι. Καθεδρικό Ναό Ευαγγελισμού της Θεοτόκου (27-2/12-3-2014) και την Ακολουθία των Β΄ Χαιρετισμών προς την Υπεραγία Θεοτόκο στον Ι. Ναό Αγίων Κων/νου και Ελένης (1η/14-3-2014).\nΟι μητέρες τιμήθηκαν ιδιαίτερα την προηγούμενη εβδομάδα. Σε δύο εκκλησιαστικές κοινότητες οι κυρίες είχαν ετοιμάσει γιορτές προς τιμή του πολυτιμότερου συνοδοιπόρο ζωής κάθε ανθρώπου, την μητέρα του.Οι εορτασμοί ξεκίνησαν με Θ.Λειτουργία ιερουργούντος του Σεβ. Μητροπολίτη μας και συνεχίστηκαν με όμορφες εκδηλώσεις. Οι γιορτές έγιναν στον Ι.Ν. Αγίων Κων/νου και Ελένης (1η/14-3-2014) και στον Ι.Ν. Ευαγγελισμού της Θεοτόκου (2/15-3-2014).\nΣε κάθε ευκαιρία ,λειτουργική ή εορταστική, ο Σεβ. κ.Βενέδικτος δεν παραλείπει να μεταφέρει τις ευχές, το ενδιαφέρον και την αγάπη της Α.Θ.Μ., του Πατριάρχη Ιεροσολύμων κ.κ.ΘΕΟΦΙΛΟΥ, ώστε να έχουν όλοι δύναμη και υγεία και την υπόλοιπη Μεγάλη Σαρακοστή. Η ανταπόκριση των χριστιανών ήταν ζωηρή και μεγάλη.\nΑναρτήθηκε από Συνοδοιπορία στις 3/18/2014 01:21:00 π.μ.


«Έχουμε ανάγκη τη νίκη» - Onsports.gr\nOnsports Team\t16 Απριλίου 2011, 12:06\n«Έχουμε ανάγκη τη νίκη»\nΤην πεποίθηση του ότι οι ποδοσφαιριστές θα κάνουν τα πάντα προκειμένου να πάρει η ομάδα τη νίκη, εξέφρασε με δηλώσεις του ο Πέτρος Ρουτζιέρης.\nΟ προπονητής του Διαγόρα τόνισε ότι πρέπει η ομάδα του πάση θυσία να νικήσει την Καλλιθέα προκειμένου να συνεχίσουν να ελπίζουν σε άνοδο στη Super League, ενώ δεν παρέλειψε να αναφέρει ότι η φυγή του Γκούτμαν χάλασε το κλίμα της ομάδας.\n«Είναι ένα παιχνίδι που το θέλουμε οπωσδήποτε για να κρατηθούμε στην εξάδα και να βγούμε στα play off για να τα δώσουμε όλα στο τέλος. Η Καλλιθέα μετά τα τελευταία γεγονότα με τα δελτία του Εθνικού και του Ιωνικού, ελπίζει πώς στο τέλος θα είναι θετικό το συνολικό αποτέλεσμα για εκείνη.\nΜετά την φυγή του Γκούτμαν, δεν έχουμε και το καλύτερο δυνατό κλίμα, καθώς εξακολουθούν να μας απασχολούν τιμωρίες αλλά και τραυματισμοί. Πιστεύω ακράδαντα, πώς θα κάνουμε ότι είναι δυνατόν για να πάρουμε την νίκη και τους τρεις βαθμούς, που μας είναι απαραίτητοι για την συνέχεια. Τη νίκη στο αυριανό ματς την έχουμε ανάγκη».


Χ. Αθανασίου για την σύσκεψη στο Μαξίμου με θέμα το μεταναστευτικό: «Η κατάσταση δεν πάει άλλο» - LesvosPost.com\nΧ. Αθανασίου για την σύσκεψη στο Μαξίμου με θέμα το μεταναστευτικό: «Η κατάσταση δεν πάει άλλο»\nΔήλωση του βουλευτή Ν Λέσβου, κ. Χαράλαμπου Αθανασίου, μετά τη σύσκεψη για το Προσφυγικό – Μεταναστευτικό ζήτημα της Λέσβου, που πραγματοποιήθηκε την Παρασκευή 7 Οκτωβρίου 2016 στο Μαξίμου.\n«Η Νέα Δημοκρατία και ο Πρόεδρός της, κ. Κυριάκος Μητσοτάκης, από την αρχή αντιμετωπίζουμε το προσφυγικό – μεταναστευτικό στην εθνική του διάσταση.\nΟ Πρόεδρος το επιβεβαιώνει σε όλες του τις δράσεις. Στο εσωτερικό και το εξωτερικό.\nΆλλωστε, έχουμε καταθέσει ολοκληρωμένο σχέδιο εθνικής πολιτικής.\nΕνημέρωσα για την πρότασή μας αυτή και σήμερα. Μήπως, έστω και τώρα, αλλάξει ρότα η Κυβέρνηση και σταματήσει η αναποτελεσματικότητά της στο πολύ κρίσιμο αυτό ζήτημα.\nΌσον αφορά στην τοπική διάσταση του ζητήματος, στη Μυτιλήνη και στα άλλα νησιά του ανατολικού Αιγαίου, αρκεί να πω ένα:\nΗ Κυβέρνηση οφείλει να δώσει λύσεις. Άμεσα.\nΟφείλει να συνεργαστεί, ουσιαστικά και όχι προσχηματικά, με τις τοπικές κοινωνίες. »\nΚατά τη σύσκεψη, ο βουλευτής πρότεινε και έγιναν δεκτά τα κάτωθι, τα οποία αποτελούν και θέσεις της Νέας Δημοκρατίας :\nΗ αποσυμφόρηση της Λέσβου.\nΗ επιτάχυνση των διαδικασιών στις Επιτροπές Ασύλου.\nΗ βελτίωση των συνθηκών διαβίωσης στις δομές φιλοξενίας.\nΟ έλεγχος των Μ.Κ.Ο.\nΗ παρακολούθηση των μεταναστευτικών / προσφυγικών ροών από τα παράλια της Τουρκίας.\nΗ καταβολή αποζημιώσεων στους κατοίκους της Μόριας.\nΗ λήψη ειδικών οικονομικών μέτρων για την ανακούφιση των κατοίκων.


Καλή χρονιά με Ελ Αραμπί και Βαλμπουενά - Redaroume.gr\nΑρχική/ΤΕΛΕΥΤΑΙΑ ΝΕΑ/Καλή χρονιά με Ελ Αραμπί και Βαλμπουενά\nΞανά 3-0 με την ΑΕΚ στο Καραϊσκάκη και το σερί μεγαλώνει. Όμως τίποτα δεν έχει τελειώσει ακόμα. Γράφει ο Παύλος Σαχτούρης.\nΛίγο μετά τα μέσα Ιουλίου, στην τελευταία αγωνιστική των πλέι οφ, ο Ολυμπιακός νικούσε 3-0 την ΑΕΚ. Από τότε πέρασαν κάτι περισσότερο από πεντέμισι μήνες. Πρώτο ματς για το 2021, πρώτο ματς για το δεύτερο γύρο. Αποτέλεσμα… Το ίδιο. Νίκη ξανά 3-0 για τους «ερυθρόλευκους». Ο Βαλμπουενά άνοιξε πέρσι το δρόμο για την τριάδα, φέτος τον έκλεισε. Το σερί συνεχίζεται και ο Ολυμπιακός συμπλήρωσε 13 ματς αήττητος στη φετινή Σούπερ Λίγκα. Με απολογισμό 11 νίκες και δύο ισοπαλίες.\nΈνα ακόμα ντέρμπι που «καθάρισαν» οι νταμπλούχοι Ελλάδας. Μία ακόμα νίκη στο «Κάστρο» τους, ένα ακόμα ματς που τους βρήκε να πανηγυρίζουν. Τρεις ακόμα βαθμοί και συνεχίζουν. Έχει ακόμα δρόμο η σεζόν. Αλλά όταν μια ομάδα όπως ο Ολυμπιακός έχει έναν σέντερ φορ που χρειάζεται μισή φάση για να κάνει τη δουλειά του, όλα τα άλλα φτάνουν και περισσεύουν. Στην πρώτη καλή του φάση στο ματς ο Ελ Αραμπί σκόραρε. Άνοιξε το δρόμο για τη νίκη.\nΣτο δεύτερο ημίχρονο, μέσα στην αναμπουμπούλα στην άμυνα της ΑΕΚ ήταν εκεί και σημάδεψε ξανά σωστά. Ένα γκολ ακόμα και 2-0. Με τον Βαλμπουενά να βάζει το «κερασάκι στην τούρτα» για το τελικό 3-0. Απλά πράγματα, δεν είναι μαθηματικά το ποδόσφαιρο να λύνεις… εξισώσεις. Αν ο επιθετικός το κατέχει το άθλημα, τότε όλα γίνονται πιο εύκολα. Αυτό συνέβη και τώρα. Στο πρώτο γκολ φάνηκε η κλάση και η ποιότητά του, στο δεύτερο η δεινότητά του. Στοιχεία που κάνουν τη διαφορά, δίνουν τρίποντα, νίκες, πρωταθλήματα.\nΟ Ολυμπιακός ήταν καλύτερος στο πρώτο ημίχρονο. Αλλά στο δεύτερο κάπου χάθηκε η συνοχή της ομάδας, χάθηκε η αυτοσυγκέντρωση. Η επιλογή του Χιμένεθ να παίξει η ΑΕΚ με τρία κεντρικά χαφ, άλλαξε εντελώς την εικόνα της αναμέτρησης. Η διπλή ευκαιρία του Μάνταλου, με το δοκάρι, πριν σκοράρει για δεύτερη φορά ο Ελ Αραμπί, ήταν το μισό ματς! Το δεύτερο γκολ του Μαροκινού, το άλλο μισό. Όμως, το «καμπανάκι» χτύπησε ξανά. Η εικόνα του διαστήματος 46′-68′ πρέπει σίγουρα να προβληματίσει τον Πορτογάλο τεχνικό. Έχει και ο ίδιος μερίδιο στην επιτυχία, αλλά και ευθύνη για το κακό 25λεπτο.\nΥ.Γ. Ο Εμβιλά είναι εξαιρετικός παίκτης, αλλά το κέρδος για τον Ολυμπιακό στο σημερινό ματς ήταν ο Καμαρά. Ο νεαρός ξεκουράστηκε και δείχνει να ξαναβρίσκει τον παλιό, καλό του εαυτό. Στο πιο κρίσιμο κομμάτι της χρονιάς. Μια «εσωτερική» μεταγραφή που κάνει επίσης τη διαφορά.\nΑΕΚ ΚΑΡΑΙΣΚΑΚΗ ΝΙΚΗ ΟΛΥΜΠΊΑΚΟΣ ΠΡΩΤΑΘΛΗΜΑ\nΟ «πιστολέρο»… ξαναχτύπησε!


Ισπανικές ταινίες που κάθε λάτρης του ευρωπαϊκού σινεμά πρέπει να δει – Newsbeast\nΓιατί ισπανικό σινεμά δεν είναι μόνο ο Αλμοδόβαρ\nΤο ισπανικό σινεμά συνεχίζει να ζει μεγάλες δόξες, καθώς αντλεί την έμπνευσή του από την ίδια τη δύναμη της γλώσσας.\nΜόνο που όταν λέμε ισπανικό σινεμά εννοούμε συνήθως ταινίες στην ισπανική γλώσσα, περιλαμβάνοντας φιλμ από κάθε ισπανόφωνη χώρα.\nΚάτι που είναι κρίμα, μιας και η Ισπανία δεν χρειάζεται αυτά τα «δάνεια» για να δείξει ότι έχει σημαντική εθνική κινηματογραφία.\nΚι όσο αν οι περισσότερες πρόσφατες και μεγάλες ισπανικές ταινίες προέρχονται από τη Λατινική Αμερική, το Μεξικό και την Αργεντινή κυρίως, και η ίδια η Ισπανία έχει να επιδείξει ζηλευτά διαμάντια.\nΚλασικός ισπανικός κινηματογράφος λοιπόν αλλά και σύγχρονες παραγωγές που έφτασαν ως τα κορυφαία φεστιβάλ, βραβεύτηκαν και λατρεύτηκαν από το παγκόσμιο κοινό. Ο Μπουνιουέλ παραμένει περίτρανα γνωστός για να χρειάζεται συστάσεις το έργο του…\n«Μίλα της» (2002)\nΟ Πέδρο Αλμοδόβαρ θα μπορούσε να καταλάβει μόνος του όλη τη λίστα, αν έπρεπε ωστόσο να επιλέξουμε ένα και μόνο ένα φιλμ του εκκεντρικού δημιουργού, αυτό θα ήταν το «Hable con ella» και όχι κάποιο από τα σουρεαλιστικά κομψοτεχνήματα του παρελθόντος. Ούτε καν το οσκαρικό «Όλα για τη Μητέρα μου» (1999).\nΣτο «Μίλα της», ο Αλμοδόβαρ ξεδιπλώνει όλη την τρυφερή αγάπη του για το γυναικείο φύλο, σε μια σπαρακτική ταινία γεμάτη αλληγορίες και συμβολισμούς. Ένα καθαρό μελόδραμα που θα φέρει κοντά δυο άντρες σε μια παράξενη φιλία μέσα στο μελαγχολικό περιβάλλον μιας κλινικής. Πραγματικά σπουδαίο φιλμ…\n«Θρέψε κοράκια» (1976)\nΟρόσημο του ισπανικού σινεμά και βραβευμένο με το Ειδικό Βραβείο της Επιτροπής στο Φεστιβάλ των Καννών, το αριστούργημα του Κάρλος Σάουρα για την παιδική ηλικία και το σκοτάδι που κρύβεται πίσω από την αθωότητά της συνεχίζει να συγκινεί. Η ταινία περιστρέφεται γύρω από τη μικρούλα Άννα, που μένει ορφανή και καταφεύγει σε έναν φανταστικό κόσμο για να παλέψει τις δυσκολίες της ζωής.\nΣκοτεινό και αποκαλυπτικό, το φιλμ του Σάουρα είναι μια από εκείνες τις ταινίες που σε εισάγουν στον κόσμο τους εγκλωβίζοντάς σε για πάντα. Μια σωστή παραβολή για τον θάνατο και την απώλεια, αλλά και για το τραύμα και το πένθος, μια διαδρομή στα σκοτάδια της ανθρώπινης ύπαρξης ως το ξέφωτο της ελπίδας και της ενηλικίωσης.\nΟ Αλεχάντρο Αμενάμπαρ μάς έχει χαρίσει ουκ ολίγα ισπανικά διαμαντάκια, η οσκαρική και πολυβραβευμένη όμως «Η θάλασσα μέσα μου» παραμένει το μεγάλο του αριστούργημα. Ο Χαβιέ Μπαρδέμ ενσαρκώνει εδώ την πραγματική ιστορία του ισπανού συγγραφέα Ραμόν Σαμπέδρο, ο οποίος έπειτα από ένα ατύχημα καθηλώθηκε για 30 χρόνια στο κρεβάτι και διεκδίκησε κάποια στιγμή νομικά το δικαίωμα στην ευθανασία\nΣυγκίνηση, πικρό χιούμορ και ένα πραγματικό ρεσιτάλ ερμηνείας μάς δίνει ο Αργυρός Λέων του Φεστιβάλ Βενετίας, παίζοντας με τις ανθρώπινες αντιφάσεις και αποφεύγοντας υποδειγματικά το μελό και το εύκολο συναίσθημα. Το οξυδερκές πορτρέτο ενός ανθρώπου που αγωνίζεται για το δικαίωμα στην ελεύθερη επιλογή όπως σπανίως έχει σκιαγραφηθεί στην έβδομη τέχνη…\n«Δευτέρες με λιακάδα» (2002)\nΣε μια «ήσυχη» και «απλή» ταινία, ο Φερνάντο Λεόν ντε Αρανόα συμπυκνώνει όσα σημαίνουν η ανεργία και ο μόχθος για τον επιούσιο, χωρίς κραυγές και παραληρήματα. Ο εκλεπτυσμένος κοινωνικός σχολιασμός έρχεται εδώ με γερές δόσεις γλυκόπικρου χιούμορ, καθώς αυτοί οι απολυμένοι ναυτεργάτες είναι προφανώς πολλά περισσότερα από ένα τσούρμο ανέργων που συνωστίζονται έξω από τα ταμεία ανεργίας και τα γραφεία ευρέσεως εργασίας.\nΔάκρυ και αυθόρμητο γέλιο, ανατομία χαρακτήρων αλλά και κοινωνική κριτική, είναι λες μια ταινία που τα έχει όλα χωρίς να συνειδητοποιείς βλέποντάς τη για πόσα πολλά μιλά. Η παρέα σπαταλάει τον καιρό της στα μπαρ και τις ανέξοδες συζητήσεις, μόνο που η ταινία υπηρετεί τελικά ένα απείρως πιο δύσκολο είδος σινεμά, αυτό που σε κάνει να σκέφτεσαι…\n«9 βασίλισσες» (2000)\nΗ ισπανο-αργεντίνικη ταινία του Φαμπιάν Μπελίνσκι μάς μεταφέρει στο Μπουένος Άιρες, όπου δύο μικροαπατεώνες προσπαθούν να πουλήσουν σε έναν συλλέκτη 9 σπάνια γραμματόσημα, που είναι φυσικά πλαστά. Απέναντί τους θα έχουν μια σειρά από αναπάντεχες αναποδιές, αλλά και το δεινό της έλλειψης εμπιστοσύνης.\nΓρήγορη και δυναμική, έχει καλογραμμένο σενάριο και δυνατούς χαρακτήρες, αλλά και ανατροπές με το τσουβάλι. Ποιος είπε ότι οι Ισπανοί δεν μπορούν να φτιάξουν σασπένς και μυστήριο;\n«Ο λαβύρινθος του Πάνα» (2006)\nΑν δεν ήταν ισπανική παραγωγή, δεν θα περιλαμβάναμε το πολυβραβευμένο φιλμ του μεξικανού σκηνοθέτη Γκιγιέρμο ντελ Τόρο στη λίστα μας. Μόνο που είναι και ισπανικό και τεράστιο αριστούργημα για να μην το αναφέρουμε! Ένα σκοτεινό παραμύθι για όσα φωτίζουν τη ζωή, ένας πραγματικός κινηματογραφικός σίφουνας που καθόλου τυχαία τοποθετείται στις απαρχές της δικτατορίας του Φράνκο.\nΣαν πεπειραμένος παραμυθάς, ο Γκιγιέρμο ντελ Τόρο συνθέτει ένα φανταστικό έπος σκληρότητας και μαγείας, για ένα ονειροπόλο κοριτσάκι που θα βρεθεί στο μεταίχμιο των δύο κόσμων, εναλλάσσοντας από το τρυφερό όνειρο στην αδυσώπητη καθημερινότητα.\nΑσύλληπτη φαντασία, εικόνες εφιαλτικές και ονειρικές ταυτοχρόνως που δύσκολα ξεχνάς, ένας αδιανόητος οπτικός πλούτος που αντικατοπτρίζει υφολογικά το πολυεπίπεδο των διαστάσεων του φιλμ και τις τόσες πολιτικές, κοινωνικές και ψυχολογικές συνιστώσες του. Τρομερό σινεμά!\n• Ιρανικές ταινίες που είναι κινηματογραφικά αριστουργήματα\n• Ταινίες με serial killers να μην κλείσεις μάτι όλη νύχτα\nΆκρως προκλητικές ταινίες ακραίου ερωτισμού\n• Άκρως προκλητικές ταινίες ακραίου ερωτισμού


Συμβουλές μακιγιάζ για τις γυναίκες που φορούν γυαλιά οράσεως | InfoKids\nΑρχική › InfoMommy › Μόδα & Ομορφιά › Συμβουλές μακιγιάζ για τις γυναίκες που φορούν γυαλιά οράσεως\nΣυμβουλές μακιγιάζ για τις γυναίκες που φορούν γυαλιά οράσεως\nΑνησυχείτε ότι το μακιγιάζ σας δεν είναι ποτέ τόσο έντονο, ώστε να διακρίνεται μέσα από τα γυαλιά σας, αλλά συγχρόνως δεν θέλετε να το παρακάνετε με το αποτέλεσμα;\nΗ διάσημη make-up artist Bobbi Brown δίνει συγκεκριμένες συμβουλές μακιγιάζ για τις γυναίκες που φορούν γυαλιά:\nΧρησιμοποιήστε ένα make-up για ματ αποτέλεσμα, έτσι ώστε τα γυαλιά να μην γλιστρούν από το πρόσωπό σας. Για να μην καλυφθεί το ρουζ από το κάτω μέρος των γυαλιών, μην το εφαρμόσετε στα μήλα σας, αλλά τονίστε το περίγραμμα του προσώπου ώστε να του δώσετε σχήμα. Καλό θα ήταν να χρησιμοποιήστε ένα ρουζ σε σκόνη για να διατηρήσετε το ματ αποτέλεσμα του μακιγιάζ σας.\nΤο κλειδί για όσες φορούν γυαλιά είναι να περιποιούνται την κορυφή των φρυδιών τους, δεδομένου ότι είναι το σημείο όπου διακρίνεται περισσότερο από το πλαίσιο των γυαλιών. Εάν δεν θέλετε να χρησιμοποιήσετε τσιμπιδάκι για να αφαιρέσετε τρίχες από τα φρύδια σας, προτιμήστε ένα μολύβι φρυδιών στο χρώμα των μαλλιών σας και σχηματίστε μια ευθεία γραμμή. Εφαρμόστε με ένα λεπτό πινέλο για να καλύψετε τυχόν κενά και να έχετε ένα πιο φυσικό αποτέλεσμα.\nΤο τζάμι των γυαλιών μπορεί να τονίσει τυχόν δυσχρωμίες κάτω από τα μάτια σας, γεγονός που ανησυχεί ιδιαίτερα τις γυναίκες που ταλαιπωρούνται από μαύρους κύκλους ή σακούλες. Προτιμήστε ένα κονσίλερ σε ροδακινί αποχρώσεις που θα εξουδετερώσει τις γκρι ή μπλε σκιές και θα κάνει την περιοχή να φανεί φωτεινότερη.\nΕάν έχετε πρεσβυωπία οι φακοί μεγεθύνουν τα μάτια σας, ενώ εάν φοράτε γυαλιά μυωπίας τα μάτια σας τείνουν να φαίνονται μικρότερα. Είτε έτσι είτε αλλιώς, το περίγραμμα των ματιών θα πρέπει να είναι το επίκεντρο της εφαρμογής της σκιάς και όχι το καπάκι. Σύμφωνα με τις συμβουλές της Bobbi Brown, η σκιά δεν πρέπει να ανταγωνίζεται τα γυαλιά σας. Επομένως, καλό θα ήταν να διατηρήσετε ένα πιο φυσικό αποτέλεσμα. Μια κρεμώδης σκιά θα δώσει μία επιπλέον γυαλάδα, σε αντίθεση με την πολύ ματ βάση του προσώπου σας.\nΜολύβι & eyeliner\nΟ χρυσός κανόνας της Bobbi λέει ότι το μολύβι και το eyeliner είναι τα κλειδιά του μακιγιάζ γιατί καθορίζουν τα όρια του ματιού. Χρησιμοποιήστε ένα eyeliner σε μορφή στυλό για να σχεδιάσετε μια σταθερή γραμμή κατά μήκος του πάνω βλεφάρου. Στη συνέχεια, χρησιμοποιήστε ένα μαλακό στην εφαρμογή, αλλά αδιάβροχο και μακράς διάρκειας μολύβι για να τονίσετε το εσωτερικό του κάτω βλεφάρου. Για την εσωτερική γωνία του ματιού προτιμήστε ένα μολύβι σε ανοιχτό χρυσό ή σε απαλό μεταλλικό ροζ.\nΕπιλέξτε μία μάσκαρα που αντί για μήκος θα προσδώσει όγκο στις βλεφαρίδες σας και θα τις κάνει να φαίνονται πιο πυκνές. Αποφύγετε να εφαρμόσετε μάσκαρα στο κάτω βλέφαρο, καθώς είναι πιθανό να δημιουργηθούν σκιές κάτω από τα μάτια και να τα κάνουν να φαίνονται πολύ σκοτεινά. Και αν οι βλεφαρίδες σας ακουμπούν τους φακούς σας των γυαλιών σας, προτιμήστε μια αδιάβροχη μάσκαρα για να αποφύγετε τις μουντζούρες.\nΣύμφωνα με μια απαρχαιωμένη θεωρία θα πρέπει να επιλέξουμε αν θα τονίσουμε τα μάτια ή τα χείλη μας. Επειδή όμως τα γυαλιά μπορούν να λειτουργήσουν ως εμπόδιο για τα μάτια, καλό θα ήταν να τονίσετε λίγο παραπάνω τα χείλη σας, χρησιμοποιώντας κραγιόν σε έντονες κόκκινες αποχρώσεις.\nΓυναίκα και Ομορφιάσυμβουλές ομορφιάς\nΤρίτη, 22 Απρίλιος, 2014 στην κατηγορία Μόδα & Ομορφιά\nΗ Μόδα θέλει τα γυαλιά ηλίου να κλέβουν τις εντυπώσεις\nΟι αγαπημένες μας stars λατρεύουν τα φουλάρια και μας δείχνουν πώς να τα φοράμε


Shogun's Kitchen: ΚΟΚΚΙΝΟ CURRY ΜΕ ΜΟΣΧΑΡΙ ΚΑΙ ΚΟΛΟΚΥΘΑ (แกงสีแดงกับเนื้อและฟักทอง)\nΚΟΚΚΙΝΟ CURRY ΜΕ ΜΟΣΧΑΡΙ ΚΑΙ ΚΟΛΟΚΥΘΑ (แกงสีแดงกับเนื้อและฟักทอง)\nΟι μαγειρικές μου αναζητήσεις σήμερα με οδήγησαν για ακόμη μία φορά στη μακρινή και εξωτική Ταϊλάνδη για ένα πιάτο πραγματικά καταπληκτικό. Ένα curry με κόκκινο χρώμα, δημιουργικό, πικάντικο αλλά ταυτόχρονα γλυκό και αρωματικό! Η γλυκιά κολοκύθα και τα πολλά αρωματικά που περιέχει το καθιστούν πραγματικά κάτι το ξεχωριστό! Όμως, θα το πρότεινα μια μέρα που θα είχατε παρέα και χρόνο, έτσι ώστε να πειραματιστείτε με την ησυχία σας, έχοντας πρώτα προμηθευτεί όλα τα κατάλληλα υλικά από κάποιο ασιατικό supermarket για να φτιάξετε την πάστα curry από την αρχή μόνοι σας. Διαφορετικά υπάρχει και η λύση να πάρετε έτοιμη πάστα κόκκινου curry και να γλιτώσετε όλον τον κόπο, αν και έτσι θα χάσετε και την ικανοποίηση του τελικού πιάτου το οποίο θα το έχετε ετοιμάσει 100% από το μηδέν! Εγώ πάντως από το μηδέν το έφτιαξα, με τη συνταγή και τις ποσότητες όπως ακριβώς τις παραθέτω και έβγαλα το αποτέλεσμα της φωτογραφίας! Τη γεύση αφήνω να την ανακαλύψετε μόνοι σας! Καλή επιτυχία!\n1 kg. μοσχαρίσιο κιλότο σε λεπτά κομμάτια\n350 gr. κολοκύθα σε μέτριους κύβους\n10 φύλλα kafir lime\n350 ml. γάλα καρύδας\n1 κ.σ. ζάχαρη κοκοφοίνικα\n3 κ.σ. fish sauce\nΓια την πάστα curry:\n1 μικρό κομμάτι γκαλάνγκαλ\n1 μέτριο lemongrass\n1 κ.σ. κόλιαντρος φρέσκος (μόνο τα κοτσάνια)\n3 φύλλα kafir lime\n1 κ.σ. gochujang (*βλ. σημείωση παρακάτω)\n1/2 κ.γ. κόλιαντρος σκόνη\n1/8 κ.γ. καρδάμωμο\n4 κ.σ. γάλα καρύδας\nΠολτοποιώ όλα τα υλικά της πάστας κάρι στο multi.\nΣε wok ή αντικολλητικό τηγάνι προσθέτω την πάστα curry. Τη σοτάρω μέχρι να βγάλει τα αρώματά της και προσθέτω το μοσχάρι. Σοτάρω για λίγο ώστε να καλυφθεί καλά και να σφίξει ελαφρώς και προσθέτω το γάλα καρύδας μαζί με όλα τα υπόλοιπα υλικά (εκτός από την κολοκύθα) και 1/2 φλ. νερό. Βράζω σε μέτρια φωτιά για 15' ή μέχρι να μαλακώσει το κρέας (σημ. θα βράσει ακόμα 10' μαζί με την κολοκύθα).\nΈπειτα προσθέτω την κολοκύθα και βράζω ακόμα για 10'. Σερβίρω συνοδεύοντας με ρύζι ατμού.\nΤο gochujang είναι έτοιμη πολτοποιημένη καυτερή πιπεριά (κάτι σαν πελτές) κορεάτικης προέλευσης, το οποίο το βρήκα φυσικά στο κατάστημα με τα ασιατικά προϊόντα. Το χρησιμοποίησα για μεγαλύτερη άνεση, καθώς κανονικά θα έπρεπε να μουλιάσω σε ζεστό νερό για 30', 10 αποξηραμένες πιπεριές τσίλι (τις οποίες δεν είχα) και να τις χρησιμοποιήσω προσθέτοντας ακόμα 2-3 φρέσκες. Το αποτέλεσμα θα ήταν αφενός υπερβολικά καυτερό και αφετέρου άβολο στην παρασκευή του. Έχοντας όμως προμηθευτεί το gochujang (που είναι και αυτό πολύ καυτερό), το οποίο διατηρείται πολύ καιρό ειδικά αν μπει στο ψυγείο, η δουλειά έγινε πολύ ευκολότερη!\nΟποιοδήποτε υλικό της συνταγής σας φαίνεται άγνωστο, μην ανησυχείτε! Ένα ενημερωμένο ασιατικό supermarket έχει τα πάντα! Άλλωστε εκεί ακριβώς τα προμηθεύτηκα κι εγώ!\nΑν δε θέλετε να μπείτε στη διαδικασία να φτιάξετε την πάστα curry μόνοι σας και πάρετε έτοιμη, θυμηθείτε ότι χρειάζεστε 100 gr. για τη συγκεκριμένη συνταγή όπως τη δίνω! Πριν τη χρησιμοποιήσετε, αναμείξτε τη με 4 κ.σ. γάλα καρύδας, 3 κ.σ. σησαμέλαιο και 2-3 κ.σ. νερό. Εγώ πάντως δε χρησιμοποιώ έτοιμη πάστα κι έτσι μόνο θεωρητικά μπορώ να εκτιμήσω ότι θα λειτουργήσει όπως η δική μου.\nat Πέμπτη, Δεκεμβρίου 12, 2013


Ως θεμέλιο για μια ουσιαστική βελτίωση του κλίματος ανάμεσα στην Ελλάδα και την Τουρκία, χαρακτήρισε ο Έλληνας Κυβερνητικός Εκπρόσωπος Γιάννης Οικονόμου τη χθεσινή συνάντηση του Έλληνα Πρωθυπουργού Κυριάκου Μητσοτάκη με τον Πρόεδρο της Τουρκίας Ρετζέπ Ταγίπ Ερντογάν.\nΚατά τη διάρκεια της ενημέρωσης των πολιτικών συντακτών, ο κ. Οικονόμου σημείωσε ότι η συνάντηση των δύο ηγετών «μπορεί να αξιολογηθεί ως ένα θεμέλιο για μια ουσιαστική βελτίωση του κλίματος ανάμεσα στις δύο πλευρές», το οποίο, όπως είπε, «μένει να φανεί και να επιβεβαιωθεί το επόμενο διάστημα».\nΣύμφωνα με την ενημέρωση του κ. Οικονόμου, το κλίμα κατά τη διάρκεια του γεύματος υπήρξε πολύ καλό, με τους δύο ηγέτες να εκφράζουν τη συναντίληψή τους «για την ανάγκη να πέσουν οι τόνοι της ρητορικής».\n«[Σ]τα μεγάλα προβλήματα, τις νέες προκλήσεις και το νέο τοπίο ασφαλείας που διαμορφώνει η ρωσική εισβολή στην Ουκρανία, είναι προς όφελος και των δύο πλευρών να υπάρξει σταθερότητα στη Νοτιοανατολική Μεσόγειο. Σε μια τέτοια περίοδο, δεν χρειάζεται να προσθέτουμε ζητήματα και εντάσεις», ανέφερε ο κ. Οικονόμου.\nΠαράλληλα, σημείωσε ότι κατά τη διάρκεια του γεύματος «οι δύο πλευρές επανέλαβαν τις πάγιες θέσεις τους σε θέματα που αφορούν τις διμερείς σχέσεις, χωρίς όμως την οξύτητα και την ένταση την οποία είχαμε παρακολουθήσει το τελευταίο διάστημα».\nΟ κ. Οικονόμου σημείωσε ότι η ιδιότητα τόσο της Ελλάδας όσο και της Τουρκίας ως δύο χωρών συμμάχων στο ΝΑΤΟ καθιστά «σημαντικό να εστιάζουμε σε αυτά που μας ενώνουν και λιγότερο σε αυτά που μας χωρίζουν».\nΣτο πλαίσιο αυτό, ο Κυβερνητικός Εκπρόσωπος εξήγησε ότι δόθηκε έμφαση στην οικοδόμηση μιας θετικής ατζέντας κυρίως στον τομέα της οικονομίας, ενώ ανάμεσα στα θέματα που συζητήθηκαν ήταν και η ανάγκη συνεργασίας στη δημιουργία ανθρωπιστικών διαδρόμων στην Ουκρανία.\nΕπιπλέον, συμφωνήθηκε εάν εμπεδωθεί η θετική ατμόσφαιρα ανάμεσα στις δύο χώρες να πραγματοποιηθεί στη Θεσσαλονίκη το 5ο Ανώτατο Συμβούλιο Συνεργασίας των δύο χωρών το φθινόπωρο, ενώ τον επόμενο μήνα θα διεξαχθεί στην Άγκυρα η συνάντηση των δύο πλευρών για τα Μέτρα Οικοδόμησης Εμπιστοσύνης.\nΑναφορικά με το άτυπο Ευρωπαϊκό Συμβούλιο, που διεξήχθη την περασμένη εβδομάδα, ο κ. Οικονόμου αναφέρθηκε στην πρόταση έξι σημείων που κατέθεσε ο κ. Μητσοτάκης για την αντιμετώπιση της ενεργειακής κρίσης.\n«Βρίσκει απήχηση το επιχείρημα του Πρωθυπουργού ότι η αγορά φυσικού αερίου έχει σταματήσει να λειτουργεί με κανόνες αγοράς και ότι η τιμή του δεν προσδιορίζεται από την προσφορά και από τη ζήτηση, αλλά δυστυχώς προσδιορίζεται κερδοσκοπικά», ανέφερε ο κ. Οικονόμου.\nΤόνισε παράλληλα ότι ιδιαίτερα σημαντική είναι η αναφορά στα Συμπεράσματα της Συνόδου της βούλησης των κρατών-μελών να μειώσουν την εξάρτησή τους από το φυσικό αέριο, το πετρέλαιο και τις πρώτες ύλες της Ρωσίας όσο το δυνατόν πιο σύντομα.\n«Η Ελλάδα έχει ένα πολύ σημαντικό –ενεργειακό και γεωπολιτικό– ρόλο να διαδραματίσει ως πύλη εισόδου για LNG, αλλά και ως χώρα υποδοχής του φυσικού αερίου», ανέφερε για το συγκεκριμένο ζήτημα ο Κυβερνητικός Εκπρόσωπος.\nΑκόμα, ο κ. Οικονόμου ανέδειξε ως ιδιαίτερα σημαντικό σημείο της άτυπης Συνόδου Κορυφής «το γεγονός ότι –και πάλι ύστερα από ελληνική παρέμβαση– υπάρχει, στην ενότητα της άμυνας, αναφορά στο άρθρο 42, παράγραφος 7 της Συνθήκης της Ευρωπαϊκής Ένωσης, που αφορά στη ρήτρα αμοιβαίας συνδρομής». «Έτσι, εκτός από το άρθρο 5 του ΝΑΤΟ, επιβεβαιώνεται και η δέσμευση της Ευρωπαϊκής Ένωσης να στηρίξει, οποιοδήποτε Κράτος-μέλος της σε περίπτωση που δεχθεί επίθεση», ανέφερε.\nΤέλος, ο κ. Οικονόμου αναφέρθηκε και στη δέσμευση του Έλληνα Πρωθυπουργού ότι «η Ελλάδα είναι έτοιμη να φιλοξενήσει προσωρινά, στο πλαίσιο των ευρωπαϊκών κανόνων, πρόσφυγες από την Ουκρανία».\n«[Π]αρέχουμε την αλληλεγγύη αυτή, χωρίς αστερίσκους, υπενθυμίζοντας ότι η χώρα μας δεν βρήκε ανάλογη ανταπόκριση όταν αντιμετώπισε αντίστοιχες προκλήσεις στο πρόσφατο παρελθόν», κατέληξε ο κ. Οικονόμου, επαναλαμβάνοντας την ανάγκη για ένα κοινό σύμφωνο μετανάστευσης και ασύλου, με δίκαιο επιμερισμό των βαρών μεταξύ των ευρωπαϊκών χωρών.


Απογραφή και εθνικιστικές σκοπιμότητες σε Αλβανία και Βόρεια Μακεδονία - slpress.gr\nΑποτελούν τυπικές στατιστικές μεθόδους οι ανά δεκαετία –κατά τις επικρατούσες καλές πρακτικές– Απογραφές Πληθυσμού και Κατοικιών. Αυτά στις ευρωπαϊκές χώρες. Σε βαλκανικές χώρες εθισμένες σε νοοτροπίες ολοκληρωτισμού (είτε τούτο αφορά στα καθεστώτα του κομουνισμού που βίωσαν Αλβανία και Βόρεια Μακεδονία, είτε σε κράτη που επικρατεί άκρατος εθνικισμός), η απογραφή στοχεύει στην απόκρυψη της πραγματικότητας.\nΣτο βάθος δηλαδή την διαιώνιση της πλασματικής εικόνας και τη νομιμοποίηση στην ουσία της στατιστικής εξόντωσης με σκοπό κατ’ επέκταση τη βιαία αφομοίωση των πολιτών που ανήκουν σε εθνικές, γλωσσικές, θρησκευτικές ή πολιτιστικές μειονότητες. Στη Βόρεια Μακεδονία πραγματοποιείται αυτή την περίοδο (5-30 Σεπτεμβρίου) απογραφή πληθυσμού, νοικοκυριών και κατοικιών.\nΣτην Αλβανία, με επίκληση της πανδημίας, η διαδικασία μετατέθηκε για το 2022 και κωδικοποιείται ως Cens 22. Αμφότερες κατά το μεγαλύτερο μέρος του κόστους υλοποιούνται με χρηματοδότηση της ΕΕ. Στα Σκόπια, λόγω της ακραίας συμπεριφοράς των κομμάτων της αλβανικής μειονότητας δεν έχει υλοποιηθεί καμιά σχεδόν στατιστική διαδικασία από την ίδρυση του κράτους αυτού.\nΑπογραφή και στη Βόρεια Μακεδονία\nΔεδομένου, όμως, ότι αποτελεί απαραίτητο κριτήριο στο πλαίσιο της διαδικασίας ένταξης στην ΕΕ, έστω και την τελευταία στιγμή, επετεύχθη ο απαραίτητος συμβιβασμός στην έγκριση του σχετικού νομοθετικού πλαισίου, καθώς και της όλης προπαρασκευής του μηχανισμού.\nΕνδεικτικό της σημασίας και της ευαισθησίας περί του θέματος είναι το γεγονός ότι τόσο η αρμόδια για τη υλοποίηση της διαδικασίας Στατιστική Αρχή όσο και ο κυβερνητικός εκπρόσωπος, ενημερώνουν καθημερινά (ενίοτε και δύο φορές την ημέρα) για την πρόοδο της διαδικασίας.\nΝα αναφερθεί ότι η νομοθεσία στη Βόρεια Μακεδονία, κατ’ απαίτηση των αλβανικών πολιτικών κομμάτων, προβλέπει και ήδη εφαρμόζεται η προσωπική διαδικτυακή συμμετοχή-εγγραφή από το εξωτερικό. Ενώ οι απογραφείς που συλλέγουν τα στοιχεία με προσωπικές συνεντεύξεις αγγίζουν τον αριθμό του εκατομμυρίου οι ηλεκτρονικές κατά βούληση εγγραφές από το εξωτερικό ξεπερνούν ήδη τις 200 000.\nΗ συγκατάθεση των αλβανικών κομμάτων στην υλοποίηση της απογραφής εξυπακούεται ότι συνδέεται με εγγυήσεις που έχουν λάβει σε ό,τι αφορά στην καταχώρηση στοιχείων για την εθνικότητα, τη μητρική γλώσσα και το θρήσκευμα των πολιτών. Προφανώς, η αλβανική μειονότητα εκεί προσδοκά θετική μεταβολή των όσων μέχρι σήμερα ανακοινώνει για το μέγεθός της, για το ποιο ποσοστό του πληθυσμού αντιπροσωπεύει. Σχετίζεται, μάλιστα, αυτό με την διεύρυνση της εφαρμογής των προβλέψεων της Συμφωνίας της Αχρίδας του 2001 μεταξύ της σλαβικής και της αλβανικής συνιστώσας αυτού του κράτους.\nΤο παρασκήνιο για την αναβάθμιση των τουρκικών F-16\nΟ μεγάλος απογοητευμένος από την μέχρι τώρα εξέλιξη της απογραφής –από ό,τι φαίνεται και από την ανακοίνωση των αποτελεσμάτων– μάλλον θα είναι η Βουλγαρία, καθώς ούτε 2000 πολίτες της Βόρειας Μακεδονίας δεν δηλώνουν βουλγαρική εθνικότητα. Κι αυτό, όταν η Σόφια υποστηρίζει ότι δεν υφίσταται “μακεδονική” εθνότητα και με τις πολιτικές της για απόδοση βουλγαρικής ιθαγένειας, προσδοκούσε πολύ μεγαλύτερα νούμερα στις ανατολικές περιοχές που γειτνιάζουν με τη Βουλγαρία πρωτίστως.\nΟι κερδισμένοι της απογραφής των Σκοπίων\nΒούλγαρος ευρωβουλευτής καταγγέλλει την άσκηση πιέσεων κατά τη συλλογή των στοιχείων και υποκειμενική συμπεριφορά των απογραφέων στην καταχώρηση των απαντήσεων στο ερωτηματολόγιο. “Μακεδονισμός”, Αλβανισμός και Ισλάμ φαίνεται να είναι οι κερδισμένοι της απογραφής στα Σκόπια.\nΣτην Αλβανία η απογραφή του 2011 για πρώτη φορά είχε υιοθετήσει μη υποχρεωτική διαδικασία συλλογής στοιχείων που αφορούν στην εθνική ταυτότητα των πολιτών, την μητρική γλώσσα και τη θρησκευτική κοινότητα που ανήκουν. Γι’ αυτό και είχε προκαλέσει μεγάλες εντάσεων και εν τέλει αμφισβητήσεις. Η Εθνική Ελληνική Μειονότητα, ακολουθώντας έκκληση της μειονοτικής οργάνωσης “Ομόνοια” απείχε σε μεγάλο ποσοστό από τη σχετική διαδικασία. Το ίδιο και άλλες μειονότητες.\nΤούτο, διότι η αρχή του αυτοπροσδιορισμού που αξιώνει από την πτώση του κομμουνισμού το Συμβούλιο της Ευρώπης καταστρατηγείτο, καθώς ο περί Απογραφών Νόμος τροποποιήθηκε μετά από τις πιέσεις των εθνικιστών. Επιβάλλει πρόστιμο 1.000 δολαρίων όταν η δήλωση δεν συμφωνεί με τα χαλκευμένα ληξιαρχικά δεδομένα!\nΟι χριστιανοί στην Αλβανία είναι επίσης μεγάλο θύμα αυτής της απογραφής, καθώς το συνολικό τους ποσοστό που ανακοινώθηκε επισήμως είναι πολύ μικρότερο της επικρατούσης εκτίμησης με βάση και τα ιστορικά δεδομένα. Η Ορθόδοξη Εκκλησία επισήμως δεν αναγνωρίζει την απογραφή του 2011, η οποία ισχυρίζεται ότι οι ορθόδοξοι είναι το 7% περίπου του πληθυσμού, ενώ είναι κοινός τόπος ότι ανέρχονται στο 25% του πληθυσμού της Αλβανίας, όπως συνέβαινε και ιστορικά.\nΗ Απογραφή Πληθυσμού και Κατοικιών του 2022 χρηματοδοτείται σε ποσοστό πλέον του 85% από κονδύλια της ΕΕ. Εξειδικευμένη γερμανική εταιρεία έχει αναλάβει το πρακτικό μέρος της υλοποίησης. Το νομοθετικό πλαίσιο έχει υποστεί βελτιωτικές τροποποιήσεις, αλλά θρησκευτικές κοινότητες και εκπρόσωποι των μειονοτήτων εκφράζουν τις επιφυλάξεις τους.\nΣε ό,τι αφορά το άμεσο ελληνικό ενδιαφέρον, στη Βόρεια Μακεδονία δεν έχει διατυπωθεί κάποια προσδοκία καταγραφής ελληνικής παρουσίας. Για τη διαδικασία στην Αλβανία καταγράφεται προς το παρόν τουλάχιστον η πιλοτική δοκιμή της ψηφιοποιημένης διαδικασίας σε δύο Δήμους. Πέρυσι στη Χιμάρα όπου τα αποτελέσματα δεν τα γνωρίζουμε και σε λίγες μέρες στον Δήμο Δρόπολης. Και στους δύο ζουν ιστορικά και σε συντριπτικά ποσοστά μέλη της γηγενούς Εθνικής Ελληνικής Μειονότητας. Πλην, όμως, το αλβανικό κράτος διαχρονικά αρνείται να αναγνωρίσει τους Έλληνες της Χιμάρας ως Έλληνες.\nΤον παρελθόντα Ιούλιο, ωστόσο, στο πλαίσιο συνεργασίας με την Στατιστική Αρχή της Αλβανίας (INSTAT) επισκέφθηκε τα Τίρανα ο πρόεδρος των ΕΛΣΤΑΤ κ. Αθανάσιος Κ. Θανόπουλος με πολυμελή συνοδεία ειδικών. Είχε προηγηθεί επίσκεψη και ημερίδα κατάρτισης Αλβανών ειδικών για τις κρατικές στατιστικές στην Αθήνα. Το πώς θα συμπεριφερθεί αυτή τη φορά το αλβανικό κράτος θα το δούμε σε ένα χρόνο, αλλά η πικρή πείρα επιβάλλει επιφυλάξεις. Κρίσιμη σημασία θα έχει η δυνατότητα να καταγραφούν στην απογραφή στην Αλβανία και οι πολίτες που βρίσκονται στο εξωτερικό.\nΕτικέτες απογραφή Σκόπια απογραφή Τίρανα Βόρεια Μακεδονία Βουλγαρία Ορφέας Μπέτσης χριστιανοί της Αλβανίας


Χαρίτσης: Η διαπραγμάτευση για τη β' αξιολόγηση συνεχίζεται εξ αποστάσεως\nΧαρίτσης: Η διαπραγμάτευση για τη β’ αξιολόγηση συνεχίζεται εξ αποστάσεως\nΧθες έληξε το στάδιο της διαπραγμάτευσης σε ελληνικό έδαφος, σημείωσε ο αναπληρωτής υπουργός Οικονομίας και Ανάπτυξης, Αλέξης Χαρίτσης\nnews247 23 Νοεμβρίου 2016 09:44\nΗ διαπραγμάτευση μεταξύ των θεσμών και της ελληνικής κυβέρνησης, ενόψει της δεύτερης αξιολόγησης του ελληνικού προγράμματος συνεχίζεται, δήλωσε ο αναπληρωτής υπουργός Οικονομίας και Ανάπτυξης, Αλέξης Χαρίτσης, μιλώντας στον ραδιοφωνικό σταθμό του Αθηναϊκού – Μακεδονικού Πρακτορείου Ειδήσεων, «Πρακτορείο 104,9 fm».\n«Χθες έληξε το στάδιο της διαπραγμάτευσης σε ελληνικό έδαφος. Νομίζω –και αυτή είναι η εικόνα που έχω μιας και συμμετείχα σε αυτή τη διαδικασία– ότι υπήρξε μία πολύ σημαντική πρόοδος σε μία σειρά από ζητήματα. Βεβαίως, υπάρχουν ακόμη θέματα, τα οποία πρέπει να εξεταστούν και να συνεχιστεί η διαπραγμάτευση σε αυτά. Τις επόμενες ημέρες θα συνεχιστεί αυτή η διαδικασία εξ αποστάσεως» είπε.


ιστ΄πολιτιστικόσυμπόσιοδωδεκανήσου - anagnostirionmouses\nΟΜΟΣΠΟΝΔΙΑ ΔΩΔΕΚΑΝΗΣΙΑΚΩΝ ΣΩΜΑΤΕΙΩΝ - ΠΕΙΡΑΙΑΣ 5-8 ΝΟΕΜΒΡΙΟΥ 2009\nΤην Παρασκευή 6 Νοεμβρίου - 2η μέρα των εργασιών του Συμποσίου- , ο Πρόεδρος του Αναγνωστηρίου Καλύμνου "Αι Μούσαι" κ. Γιάννης Πατέλλης έκανε την ακόλουθη εισήγηση , με θέμα " Η Κάλυμνος της διασποράς μέσα από τα Καλυμνιακά Χρονικά-Οι ιστορίες και οι άνθρωποι" :\nΗ Κάλυμνος, ένα σχετικά μεγάλο νησί αλλά βραχώδες, με έκταση περίπου 109 τετραγωνικά χιλιόμετρα, διαθέτει μόλις 2.000 περίπου αρδευόμενα στρέμματα στις κοιλάδες Βαθύ, Πάνορμος και Πόθια. Τα εσπεριδοειδή, κατά κύριο λόγο, τα λίγα δημητριακά, το μέλι, το λάδι, τα κηπευτικά, καθώς και οι λιγοστές ποίμνες γιδοπροβάτων, μπορεί να αποτελούν τη συνισταμένη της ανθρώπινης ευτυχίας στη Παλαιά Διαθήκη, δεν θα μπορούσαν όμως να αποτελέσουν τη μοναδική πηγή πορισμού για τους κατοίκους ενός άγονου νησιού. Από πολύ νωρίς, ήδη από τα μέσα του 18ου αιώνα ο Καλύμνιος στρέφεται προς τη μόνη δυνατή πηγή επιβίωσης που απλώνεται μπροστά του, τη θάλασσα. Ψαράς και κυρίως τολμηρός σφουγγαράς ρίχνεται με το πάθος του απελπισμένου στην επικίνδυνη αλλά προσοδοφόρο αυτή ενασχόληση. Τον ευνοεί και η βιομηχανική επανάσταση στη Δύση με την αυξημένη ζήτηση του παράξενου αυτού θαλασσινού προϊόντος.\nΗ κάθοδος στα πλούσια αλιευτικά πεδία της Αφρικής από το 1860 και η εφαρμογή του σκαφάνδρου στη σπογγαλιεία το 1869, παρά τα πολλά θύματα που προκαλεί, δημιουργεί έκρηξη παραγωγής σφουγγαριών. Ο Κάρολος Φλέγελ κατονομάζει το 1860 είκοσι καλά οργανωμένους σπογγεμπορικούς οίκους σε ευρωπαϊκές μεγαλουπόλεις.\nΗ Κάλυμνος αυγατίζει πληθυσμιακά δεχόμενη και ένα ικανό μεταναστευτικό ρεύμα, κυρίως από γειτονικά νησιά. Οι 5.000 κάτοικοι του 1825 γίνονται 7.600 το 1850 και 19.000 το 1900. Διακινήσεις πληθυσμών και εποικισμοί είναι σύνηθες φαινόμενο στον ελληνικό χώρο κατά τη διαδρομή των αιώνων. Η προσέλκυση όμως μεταναστών από ένα άγονο νησί όπως η Κάλυμνος, παράδοξο εκ πρώτης όψεως, δείχνει το μέγεθος της οικονομικής ευρωστίας που αρχίζει να αποκτά το νησί. Στον Κανονισμό της Δημογεροντίας του 1894 υπάρχει μεγάλος αριθμός επιθέτων, περίπου το 20% από αυτούς που τον υπογράφουν, με βάση τον τόπο καταγωγής τους: Αιγινίτης, Αμοργίνος, Ζαγοριανός, Καριώτης, Καρπάθιος, Καστελλοριζιός, Ολυμπίτης, Κώτης, Λέριος, Ροδίτης, Σάμιος, Νισύριος, Συμιακός, Τηλιακός, Χαλκίτης, κ.λ.π. Παρ’ όλα αυτά στα τέλη του 19ου αιώνα δημιουργείται το πρώτο ισχυρό μεταναστευτικό ρεύμα από την Κάλυμνο προς τη Ρωσία κυρίως. Κύρια αιτία η προσπάθεια αποφυγής του σφουγγαράδικου επαγγέλματος το οποίο, με την εφαρμογή του σκαφάνδρου, προκαλεί μεγάλο αριθμό θανάτων αλλά και παράλυτων, σωστά ανθρώπινα ερείπια, που κατακλύζουν το νησί και προκαλούν σοβαρό κοινωνικό πρόβλημα.\nΔημιουργούνται έτσι και οι πρώτες μεγάλες εστίες μεταναστών στην Οδησσό την Αγία Πετρούπολη αλλά και άλλες ρωσικές μεγαλουπόλεις. Κατά τον Γιάννη Γεράκη, παλιό σφουγγαρά, λαϊκό ποιητή και συγγραφέα, τις «Σφουγγαράδικες ιστορίες» του οποίου εξέδωσε η «Ένωση Καλυμνίων Αττικής», οι πρώτοι καλύμνιοι οι οποίοι έφτασαν στη Ρωσία ήταν, τι άλλο, πλανόδιοι έμποροι σφουγγαριών. Αναφέρονται τα ονόματα δύο του Λεωνίδα Πατέλλη και του Φίλιππα Χατζηθεοδώρου. Σιγά-σιγά όμως έφτασαν και άλλοι δημιουργώντας μικρές βιοτεχνίες υποδηματοποιίας κυρίως, τις λεγόμενες «Μαστερσκάγιες». Άλλοι πάλιν ανοίγουν ζαχαροπλαστεία και καφενεία, τις λεγόμενες «Τσαϊνάγιες». Γύρω στο 1900 οι εγκατεστημένοι Καλύμνιοι στη Ρωσία υπολογίζονται σε 2000 περίπου με ανθούσες επιχειρήσεις και σημαντική οικονομική δύναμη. Κατά τον Γιάννη Γεράκη πάντα, δεν υπήρχε ρωσική πόλις που να μην υπήρχαν Καλύμνιοι. Από την Αγία Πετρούπολη ως το Μπακού της Κασπίας, και από τον Αρχάγγελο μέχρι το Χαρμπίν της Ματζουρίας και το Βλαδιβοστόκ στην Άπω Ανατολή. Από την Πετρούπολη μάλιστα μεταπήδησαν, κυρίως ως σπογγέμποροι στην Σκανδιναβία.\nΜε την έναρξη του Α΄ παγκόσμιου πολέμου, το 1914, η Καλυμνιακή παροικία στην Πετρούπολη γνωρίζει μέρες οικονομικής ακμής. Αναφέρονται περί τα 50-60 καταστήματα, σφουγγαράδικα, εστιατόρια, τσαϊνάγιες, παντουφλατζίδικα. Με την έκρηξη όμως της Οκτωβριανής Επανάστασης, το 1917, συντελείται η μεγάλη ανατροπή. Τα πάντα χάθηκαν μέσα σε λίγους μήνες. Διαλύθηκαν οικογένειες, τινάχτηκαν στον αέρα περιουσίες και αρχοντικά φτιαγμένα με ιδρώτα και αίμα από το μηδέν, έγιναν στάχτη ελπίδες και όνειρα μιας ζωής στη ξενιτιά. Πολλοί πέρασαν τα σύνορα της Φιλανδίας είτε νόμιμα είτε ως δραπέτες και έσωσαν μόνο το τομάρι τους. Όσοι έμειναν, και δεν ήταν λίγοι, ζούσαν με το φόβο, την ανασφάλεια και τους διωγμούς. Αρκετοί έφυγαν εξόριστοι στη Σιβηρία και χάθηκαν τα ίχνη τους.\nΈνα σημαντικό χρονικό σταχυολογημένο από διηγήσεις απογόνων των εκατοντάδων οικογενειών των Καλυμνίων της Ρωσίας, που με πολύ κόπο, επιμέλεια και μεράκι, συνέλεξε η αείμνηστη Κατίνα Ροδίτη βρίσκονται δημοσιευμένα στον 16ο Τόμο των Κ Χ. Ακόμα η Μαρία Ζαίρη με τα «Ρωσίας ενθυμήματα» δίνει ζωηρόχρωμες εικόνες από διάφορα κομψοτεχνήματα και είδη σπιτιού που έμειναν να θυμίζουν εκείνη την όχι και τόσο μακρινή εποχή.\nΘα ήθελα να κλείσω το σημαντικό, αλλά με δραματικό τέλος, κεφάλαιο της ιστορίας του τόπου μας «Καλύμνιοι μετανάστες στη Ρωσία», με μια πολύ σύντομη αναφορά στην περιπετειώδη ζωή του Μιχάλη Γεράκη εξαδέλφου του Γιάννη Γεράκη που ανάφερα παραπάνω. Ο Μιχάλης Γεράκης γεννήθηκε στην Κάλυμνο το 1989 και μετά το τετρατάξιο Γυμνάσιο, στα 15 του, πηγαίνει στη Σμύρνη για να παρακολουθήσει οικονομικά μαθήματα στη Σχολή Μπάξερ. Μετά την αποφοίτησή του γυρίζει στην Κάλυμνο αλλά δεν καταφέρνει να πάρει διαβατήριο από τις Τουρκικές Αρχές. Μέσω Φαρμακονησίου φτάνει λαθρομετανάστης στον Πειραιά και από εκεί φεύγει για την Αγία Πετρούπολη. Καταπιάνεται με το εμπόριο πολύτιμων λίθων και χρυσού και δημιουργεί μια μικρή περιουσία. Οι γλυκές, λευκές νύχτες της Ρωσικής μεγαλούπολης τελειώνουν άδοξα με την Οκτωβριανή Επανάσταση, όχι μόνο για τους Καλύμνιους της Ρωσίας, τα Ρουσσάκια μας όπως τους αποκαλούσαν στον νησί, αλλά και για το Μιχάλη Γεράκη. Το 1919, ανεπιθύμητος ξένος πλέον, αποτυγχάνει να περάσει τα Φιλανδικά σύνορα. Εξασφαλίζει με γενναία δωροδοκία ένα πολύτιμο εισιτήριο με τον υπερσιβηρικό και φτάνοντας στο Μινσκ παραμένει δύο χρόνια. Όλο αυτό τον καιρό συντηρείται με χρήματα που εξασφαλίζει πουλώντας βελόνες για ράψιμο, που είχε την πρόνοια να πάρει μαζί του σ’ ένα μικρό κασελάκι. Από το Μινσκ φτάνει στο Χαρπίν της Μαντζουρίας και παραμένει για ένα μικρό χρονικό διάστημα. Αποφασίζει να γυρίσει στο νησί του με την ελπίδα να προλάβει ζωντανούς τους γέροντες γονείς του. Μέσω φιλικού προσώπου μαθαίνει για ένα ελληνικό εμπορικό πλοίο που θα περνούσε από Τιεντσίν, προερχόμενο από Ιαπωνία, με προορισμό την Ευρώπη. Καταφέρνει έγκαιρα να φτάσει στο Μαντζουριανό λιμάνι επιβιβάζεται στο πλοίο και μέσω Μαδαγασκάρης και Κέιπ-Τάουν φτάνει στο Χερβούργο μετά 41 μέρες. Αργότερα εξιστορώντας τις περιπέτειές του στο γιο του, το σημερινό δικηγόρο και φίλο Μικέ Γεράκη από τον οποίο άντλησα κι εγώ όλα αυτά τα στοιχεία, του τόνιζε την έκπληξή του όταν στην αποβάθρα της Μαδαγασκάρης άκουσε δύο μεσήλικες να συζητούν ελληνικά. Τελικά ο ένας ήταν Καλύμνιος και ο άλλος, τι άλλο, Κεφαλλονίτης. Ο Μιχάλης Γεράκης θα δοκιμάσει τη τύχη του και στην Αμερική. Το 1925 φτάνει στη Νέα Υόρκη και δουλεύει για ένα διάστημα στο λογιστήριο του γνωστού ξενοδοχείου Γουόλντωφ-Αστόρια, ενώ το μεγάλο κραχ του 1929 τον βρίσκει στη Φλώριδα, στην Καλυμνιακή παροικία του Τάρπον Σπρινγκς. Στην Κάλυμνο θα επιστρέψει το 1937 και κατά τη διάρκεια του μεταβατικού σταδίου της «Καλυμνιακής Πολιτείας» μέχρι την ανάληψη της διοίκησης της Καλύμνου από τους Άγγλους, το 1945, ο Γεράκης θα είναι πρόεδρός της. Τη σταδιοδρομία του ο Καλύμνιος αυτός, ο βγαλμένος λες από τις σελίδες των μυθιστορημάτων του Ιουλίου Βερν, θα τελειώσει ως καθηγητής Αγγλικών, στα Γυμνάσια της Καλύμνου, μετά την Ενσωμάτωση.\nΉταν φυσικό η πρώτη Καλυμνιακή παροικία στο Νέο Κόσμο να έχει άμεση σχέση με το σφουγγάρι και τη σπογγαλιεία. Καλύμνιοι σφουγγαράδες, μαζί με Συμιακούς, Χαλκήτες και Αιγινίτες, φτάνουν στο Τάρπον Σπριγκς την πρώτη δεκαετία του 20ου αιώνα για να δοκιμάσουν την τύχη τους στα άγνωστα νερά του Κόλπου του Μεξικού. Γρήγορα το μικρό ψαροχώρι των δυτικών ακτών της Φλώριδας μετατρέπεται σε σημαντικό σπογγαλιευτικό κέντρο παραγωγής και εμπορίας σφουγγαριών. Τη νέα σχετικά, αλλά πλούσια σε ανθρώπινα μηνύματα ιστορική διαδρομή των Καλυμνίων μεταναστών του Τάρπον Σπρινγκς, περιγράφει η Καλυμνιά δασκάλα της διασποράς Μαρία Παντελή στον 4ο Τόμο των Κ Χ. Η Ιταλική κατοχή από το 1912, οι πιέσεις για εξιταλισμό που θα ακολουθήσουν και θα λάβουν δραματικές διαστάσεις τη δεκαετία του 30, θα έχει για την Κάλυμνο τις τραγικές συνέπειες που είχε και στα υπόλοιπα Δωδεκάνησα. Ο πληθυσμός εξωθείτε στη μετανάστευση. Η Κάλυμνος από 25.000 κατοίκους το 1913 θα πέσει στις 15.000 μετά 4 χρόνια. Καθώς η πόρτα της Ρωσίας έχει κλείσει ο Καλύμνιος μετανάστης στρέφεται κυρίως προς τον, πολλά υποσχόμενο, Νέο Κόσμο. Στην αρχή προς τη Φλώριδα, ως σπογγαλιευτικό κέντρο, λίγο αργότερα παίρνει το δρόμο προς τον βιομηχανικό βορρά, Γκέρυ, Οχάιο, Πενσιλβάνια και δευτερευόντως στη Νέα Υόρκη.\nΤαυτόχρονα στην Ευρώπη και ιδιαίτερα της μεγάλες Ευρωπαϊκές πόλεις, Λονδίνο, Παρίσι, Μόναχο, Βρυξέλλες, Μαδρίτη, Σκανδιναβικές πρωτεύουσες, υπάρχουν πάντα ικανές παροικίες, κλαδιά από τις παλιές ρίζες της εποχής των πρώτων σπογγεμπορικών οίκων. Στον 16ο Τόμο των Κ Χ η Άρτεμις Σκουμπουρδή, για παράδειγμα, παραθέτει σελίδες από την, εν πολλοίς, άγνωστη ζωή της παροικίας των Καλυμνίων της Μαδρίτης.\nΗ απελευθέρωση και η Ενσωμάτωση βρίσκει την Κάλυμνο, όπως άλλωστε όλα τα νησιά, διαλυμένη. Ο άλλοτε υπερήφανος σπογγαλιευτικός στόλος δεν υπάρχει πλέον. Τα περισσότερα σπίτια είναι ερείπια από τους βομβαρδισμούς, υδραγωγείο δεν υπάρχει και οι λιγοστοί δρόμοι είναι εγκαταλελειμμένοι και αδιάβατοι. Παρά τις προσπάθειες ανασυγκρότησης, παρά την εργώδη ανασύσταση, μέρους έστω του αλιευτικού στόλου, οι μεταναστευτικές τάσεις του πληθυσμού, τα αμέσως επόμενα χρόνια, παίρνουν διαστάσεις ομαδικής φυγής.\nΤον Καλύμνιο μετανάστη σπρώχνει στον εκπατρισμό, όπως άλλωστε σε όλα τα υπόλοιπα νησιά μας, η στερημένη ζωή. Για να εξοικονομήσει τα ναύλα του καταφεύγει ακόμα και σε τοκογλύφους. Δεν γνωρίζει που πηγαίνει, τη γλώσσα του νέου τόπου διαμονής, τις συνθήκες διαβίωσης και εργασίας. Καταφεύγει στην αρχή, για να επιβιώσει, στις πιο επικίνδυνες και βαριές δουλειές και η προσαρμογή του στη νέα χώρα είναι δύσκολη.\nΤο πρώτο μεγάλο κύμα μεταναστών κατευθύνεται προς την Αμερική. Κι αυτό γιατί υπάρχει ήδη η μαγιά των προ του πολέμου μεταναστών που λειτουργεί ως συνδετικός κρίκος. Συγγενείς, φίλοι, γείτονες, με τις μυθώδεις διηγήσεις για το αμερικανικό όνειρο και τις ανέσεις του αμερικάνικου τρόπου ζωής εξάπτουν τη φαντασία. Ακόμα υπάρχει και η Φλώριδα που προσφέρει στον Καλύμνιο ευκαιρίες απασχόλησης στο επάγγελμα που γνωρίζει καλά, του δύτη και του σφουγγαρά. Σημαντικό εμπόδιο είναι βέβαια η ύπαρξη της πολυπόθητης πρόσκλησης από το συγγενή και η χρονοβόρα διαδικασία έγκρισής της από το Ιμιγκρέσιο.\nΜε την Αυστραλία τα πράγματα είναι πιο απλά. Στο νησί καταφθάνει το 1953 κλιμάκιο της περίφημης ΔΕΜΕ ( Διακυβερνητικής Επιτροπής Μετανάστευσης Ευρώπης) με επικεφαλής Αυστραλό διπλωματικό υπάλληλο. Επιλέγονται σταδιακά περίπου 4.000 άτομα κατά πλειοψηφία κάτω των 40 ετών. Εάν λάβουμε υπ’ όψιν μας ότι η απογραφή του 1951 έδειχνε για την Κάλυμνο 14.000 κατοίκους και μεταναστεύει, μόνο προς μία χώρα, το ένα τρίτο του πληθυσμού και μάλιστα το πλέον παραγωγικό κομμάτι του, η μοίρα του νησιού φαινόταν προδιαγεγραμμένη και όμοια με τα υπόλοιπα αδελφά νησιά. Εδώ ακριβώς βρίσκεται η ιδιαιτερότητα της Καλύμνου. Δεν εγκαταλείπεται το νησί. Ενώ οι μετανάστες δουλεύουν σκληρά στα αφιλόξενα δάση, τις μίνες και τις οικοδομές της Βόρειας Αυστραλίας, στήνεται γρήγορα μια αερογέφυρα ανάμεσα Κάλυμνο και Ντάργουιν και ένα μεγάλο μέρος του μόχθου τους μεταφέρεται σε επενδύσεις στο νησί. Πιο χαρακτηριστικό είναι ακόμα το γεγονός ότι πολλοί απ’ αυτούς αφού εξασφάλισαν άνετη διαβίωση στο Ντάργουιν, νοίκιασαν τα ακίνητά τους, γύρισαν στην Κάλυμνο, σκάρωσαν καΐκια και ξανάγιναν ψαράδες και σφουγγαράδες. Στον 4ο τόμο των Κ Χ υπάρχει εκτενής αναφορά για τους Καλυμνίους του Ντάργουιν καθώς και χαιρετισμός του τότε πρωθυπουργού της πολιτείας της Β Αυστραλίας Πωλ Εύριγχαμ ο οποίος τονίζει : «Οι Καλύμνιοι της Αυστραλίας έκαμαν το Ντάργουιν και το βόρειο άκρο της Αυστραλίας ένα καλύτερο τόπο για να ζήσει κανείς». Ακόμα έγινε επίσημη αδελφοποίηση του Ντάργουιν και της Καλύμνου με τελετές και επίσημες επισκέψεις των Δημοτικών Αρχών και στις δυο πόλεις αντίστοιχα. Άλλωστε, συχνά-πυκνά, επισκέπτονται την Κάλυμνο πολυμελείς αντιπροσωπίες των κομμάτων της Β Αυστραλίας, προς άγρα ψήφων, αφού οι τοπικές εκλογές κρίνονται πάντοτε από τις επιλογές του Καλυμνιακού στοιχείου του Ντάργουιν.\nΣήμερα, στην εποχή μας, πολλά παιδιά μεταναστών, τρίτης και τέταρτης γενιάς κατέχουν επίζηλες θέσεις στις επιστήμες, την επιχειρηματικότητα και την πολιτική, σε χώρες όπως η Αμερική και η Αυστραλία. Παρ’ όλα αυτά η νοοτροπία του Καλύμνιου μετανάστη δεν έχει αλλάξει σημαντικά. Και σήμερα ακόμα, όταν η τουριστική σεζόν δεν πάει καλά στο νησί, η αερογέφυρα με Ντάργουιν ή Νέα Υόρκη λειτουργεί αδιάκοπα. Αρκετοί Καλύμνιοι θα πεταχτούν ως την Αμερική ή το Ντάργουιν, για να εργαστούν κανένα εξάμηνο «στις μπογιές» ή τις οικοδομές, συμπληρώνοντας στα γρήγορα το εισόδημά τους. Ο Καλύμνιος ολιγαρκής, δεν αποβλέπει σε μεγάλες περιουσίες, δεν εννοεί να εκπατριστεί οριστικά για να αποδειχθεί κεφαλαιούχος. Η αγάπη προς το νησί του αποτελεί την πρώτη προτεραιότητα της ζωής του.\nΗ μετανάστευση, «ευλογία ή κατάρα», όπως και να την χαρακτηρίσει κανείς είναι ένα φαινόμενο κοινωνικό με πολλά αίτια και πανάρχαιες ιστορικές ρίζες. Όπως συμβαίνει συνήθως με όλες τις κοινωνικές ανακατατάξεις, αποτελεί φαινόμενο προς μελέτη και ανάλυση σε διάφορες διατριβές και άρθρα. Πέραν όμως από τις ψυχρές στατιστικές, τους αριθμούς, τις μελέτες και τις οικονομικές επιπτώσεις υπάρχουν οι άνθρωποι. Και επειδή οι ιστορίες των ανθρώπων διασώζονται μόνο στα βιβλία, τα Κ Χ αποτυπώνουν ένα μεγάλο μέρος από το πολύτιμο αυτό κομμάτι της ιστορίας του τόπου μας.


Κυριακή, 14 Οκτώβριος 2018 11:20\n1. Ξεκινήστε κλείνοντας κατευθείαν τον διακόπτη παροχής νερού στον θερμοσίφωνά σας. Οι περισσότεροι θερμοσίφωνες που υπάρχουν στα σπίτια στην Ελλάδα είναι ηλεκτρικοί και ως γνωστόν νερό και ηλεκτρισμός είναι ένας πολύ επικίνδυνος συνδυασμός. Γι'αυτό μην παραμελήσετε σε καμία περίπτωση να κλείσετε την παροχή νερού. Αν ο θερμοσίφωνάς σας έχει και αυτός κάποια βαλβίδα on/off βάλτε την στο off.\nTip Προσέξτε να μην βάλετε το χέρι σας στον θερμοσίφωνα και στο σημείο που στάζει γιατί η θερμοκρασία του νερού είναι τόσο υψηλή που θα σας δημιουργήσει έγκαυμα.\nΠροσοχή Μην προσπαθήσετε να επιδιορθώσετε μόνοι σας το πρόβλημα γιατί ακόμα και λίγες σταγόνες νερού μπορεί να είναι ένδειξη σοβαρού προβλήματος. Μια λάθος επιδιόρθωση μπορεί να οδηγήσει ακόμα και σε πλημμύρα. Το σφίξιμο μιας λάθος βαλβίδας μπορεί επίσης να δημιουργήσει πρόβλημα. Για παράδειγμα, υπάρχει μια βαλβίδα που βρίσκεται στην κορυφή του θερμαντήρα νερού και συνδέεται σε ένα σωλήνα που τρέχει κάτω από την πλευρά της δεξαμενής. Αυτή η βαλβίδα δεν πρέπει να είναι πολύ σφιχτά βιδωμένη γιατί το νερό διαστέλλεται όταν θερμαίνεται και η δεξαμενή του νερού μπορεί να εκραγεί εάν η βαλβίδα εκτόνωσης της πίεσης είναι πολύ σφιχτή. Γι'αυτό πριν κάνετε οποιαδήποτε κίνηση καλέστε κάποιον ειδικό.\nΤρία κόλπα για να σιδερώνονται πιο εύκολα τα ρούχα\nΟ λόγος που θα σας κάνει να μην ξαναπετάξετε τις φλούδες από λεμόνια


energythink: Απριλίου 2010\nΑΦΙΕΡΩΜΑ ΕΛΛΑΔΑ ΟΙΚΟΝΟΜΙΚΗ ΚΡΙΣΗ 1\nΑναρτήθηκε από energythink στις 6:01 μ.μ. 1 σχόλιο:\nΑναρτήθηκε από energythink στις 5:50 μ.μ. 1 σχόλιο:\nΑναρτήθηκε από energythink στις 5:08 μ.μ. Δεν υπάρχουν σχόλια:\nΑναρτήθηκε από energythink στις 6:07 μ.μ. Δεν υπάρχουν σχόλια:


Προσλήψεις 1.000 ατόμων σε μόνιμες θέσεις σε Ο.Α.Σ.Α. και Κ.Τ.Ε.Λ. - Οικονομία | AgrinioTimes.gr\nΠροσλήψεις 1.000 ατόμων σε μόνιμες θέσεις σε Ο.Α.Σ.Α. και Κ.Τ.Ε.Λ.\n1 Σεπτεμβρίου 2020 08:29 1 Σεπτεμβρίου 2020 08:42 AgrinioTimes Επικαιροτητα\nΕπίσης ο κ. Καραμανλής επισήμανε ότι τα δρομολόγια θα αυξηθούν σε συνδυασμό και με τις προσλήψεις μόνιμου προσωπικού στα Μ.Μ.Μ, που θα γίνουν το επόμενο τρίμηνο.


Σφακιά: Με έναν καθηγητή λειτουργεί το Λύκειο - iNotos.gr\nΌπως ανέφερε ο δήμαρχος Χανίων, μέχρι στιγμής λείπουν επτά καθηγητές. Την Παρασκευή διόρισαν έναν καθηγητή και τη Δευτέρα είχε φύγει. Ένας καθηγητής κάνει μάθημα στο Γυμνάσιο και το Λύκειο. Δυο με τρεις ώρες μάθημα κάνουν την ημέρα.\nΣτο 18ο και στο 19ο Δημοτικό Σχολείο επισκέφθηκε...


Βρίσκεστε εδώ: Οικοσελίδα Οργάνωση Κανονισμός Αρμοδιοτήτων Αξιωματούχων της Μ.Ε.Ε. Αρμοδιώτητες Μεγάλων Σταυροφόρων Ιστορικές Στιγμές\n18 και 19 Οκτωβρίου του 2015 - Διεθνή Διάσκεψη με θέμα "Θρησκευτικός και Πολιτιστικός Πλουραλισμός και Ειρηνική Συνύπαρξη στη Μέση Ανατολή"\nΣτις 18 και 19 Οκτωβρίου του 2015 το Υπουργείο Εξωτερικών της χώρας μας, οργάνωσε Διεθνή Διάσκεψη με θέμα\n"Θρησκευτικός και Πολιτιστικός Πλουραλισμός και Ειρηνική Συνύπαρξη στη Μέση Ανατολή" ,\nστο Ξενοδοχείο Ιntercontinental των Αθηνών , με την συμμετοχή δεκάδων θρησκευτικών Ηγετών ή αντιπροσώπων αυτών από όλες τις Μονοθεϊστικές Θρησκείες του πλανήτη .\nΣτα πλαίσια της Διάσκεψης ο Μέγας Εθνικός Διοικητής της Μεγάλης Επικράτειας της Ελλάδος Του Κυρίαρχου Ιπποτικού Τάγματος του Ναού των Ιεροσολύμων Dr. Παύλος Τσολακιάν είχε ξεχωριστές επίσημες συναντήσεις με τους κάτωθι Προκαθημένους των Ορθοδόξων Πατριαρχείων.\n1.- Τον Αγιότατο Προκαθήμενο του Μεγάλου Οίκου της Αρμενικής Κιλικίας Καθολικό και Πατριάρχη Dr. ARAM A'\n2.- Τον Μακαριότατο Πατριάρχη Αλεξανδρείας κ.κ. ΘΕΟΔΩΡΟ Β΄\n3.- Τον Μακαριότατο Πατριάρχη Ιεροσολύμων κ.κ. ΘΕΟΦΙΛΟ Γ'\n4.- Τον Μακαριότατο Πατριάρχη Αντιοχείας κ.κ. ΙΩΑΝΝΗ Ι'\n5.- Τον Μακαριότατο Αρχιεπίσκοπο Αθηνών και Πάσης Ελλάδος κ.κ. ΙΕΡΩΝΥΜΟ Β'\nΗ Παρουσία του Τάγματος έγινε αισθητή και η επιτυχία των συναντήσεων αυτών είχε ως αποτέλεσμα ο Μέγας Εθνικός Διοικητής της ΜΕΕ να δεχθεί επίσημες προσκλήσεις από όλους τους ανωτέρω Προκαθημένους για να τους επισκεφθούμε στα Πατριαρχεία τους .\nΜε Τον Αγιότατο Προκαθήμενο του Μεγάλου Οίκου της Αρμενικής Κιλικίας Καθολικό και Πατριάρχη Dr. ARAM A'\nΜε τον Μακαριότατο Πατριάρχη Ιεροσολύμων κ.κ. Θεόφιλος Γ'\nΜε τον Μακαριότατο Πατριαρχη Αντιοχείας κ.κ. Ιωάννη Ι'\nΜε Τον Αγιοτατο Ποκαθημενο του Μεγαλου Οικου της Αρμενικης Κιλικιας\nΚαθολικό και Πατριαρχη Dr. ARAM A' και τον\nΣεβασμιότατο Μητροπολητη Νεας Ιωνιας και Φιλαδελφειας κ.κ. ΓΑΒΡΙΗΛ\nΕπίσκεψη του Προκαθήμενου του Αρμενικού Πατριαρχείου του Μεγάλου Οίκου της Κιλικίας Dr. Αράμ Α΄ στην Ελλάδα 22-30/09/14\n1η Εθνική Περικόσμηση Ιπποτών Αρμενίας - 1/9/2012\nΕπίσκεψη Μεγάλου Μάγιστρου και Εθνικού Διοικητού στην Κωσταντινούπολη στον Οικουμενικό Πατριάρχη κ.κ. Βαρθολομαίο Α'\nΕπίσκεψη Μεγάλου Εθνικού Διοικητού - Μεγάλων Αξιωματούχων του Ύπατου Συμβουλίου ΜΕΕ Ιπποτών & Αρχοντισσών στην Κωσταντινούπολη στον Ορθόδοξο Οικουμενικό Πατριάρχη κ.κ. Βαρθολομαίο Α'


Οι πρώτες ενδείξεις για την ταυτότητα του πτώματος που... - Flashnews.gr\nΟι πρώτες ενδείξεις για την ταυτότητα του πτώματος που βρέθηκε στον Άγιο Νικόλαο\nΤο πόρισμα της ιατροδικαστικής εξέτασης αναμένουν οι αστυνομικές αρχές στον Άγιο Νικόλαο για την εξιχνίαση της υπόθεσης με το πτώμα που εντοπίστηκε τις πρώτες πρωινές ώρες της Παρασκευής σε εγκαταλελειμμένο διαμέρισμα στο Βαθύ (δείτε εδώ).\nΣύμφωνα με ενδείξεις και όπως προέκυψε από την πρώτη αυτοψία του χώρου στο οποίο κείτονταν σκελετωμένο το πτώμα του άγνωστου μέχρι στιγμής ατόμου, ο θάνατος δεν οφείλεται σε εγκληματική ενέργεια και πιθανότατα προήλθε από παθολογικά αίτια.\nΑυτό δήλωσε στο Flashnews.gr ο Αστυνομικός Διευθυντή Λασιθίου κ . Μανιουδάκης Φανούριος, ο οποίος ανέφερε ότι από τα μέχρι τώρα στοιχεία προκύπτει ότι το πτώμα ανήκει σε άντρα μεσήλικα ωστόσο οι αρχές περιμένουν με αγωνία την ιατροδικαστική έκθεση, την οποία έχει αναλάβει η κ. Κατερίνα Κανάκη, προκειμένου να καθορίσουν το πώς θα συνεχιστούν οι έρευνες.\nΥπενθυμίζεται ότι το πτώμα εντοπίστηκε από τον ιδιοκτήτη συγκροτήματος ενοικιαζόμενων διαμερισμάτων το πρωί της Παρασκευής, ο οποίος ειδοποίησε αμέσως τις αρχές.\nΟι αστυνομικοί φτάνοντας στο σημείο διαπίστωσαν ότι στο εγκαταλελειμμένο διαμέρισμα το οποίο είχε μετατρέψει σε πρόχειρο κατάλυμα ο άγνωστος που εντοπίστηκε νεκρός, ήταν σπασμένο ένα παράθυρο και αυτό είχε χρησιμοποιήσει ως είσοδο στο χώρο.\nΟ ιδιοκτήτης κατέθεσε επίσης στις αρχές ότι τελευταία φορά είχε επισκεφτεί πριν από έξι μήνες το συγκρότημα, το οποίο σημειωτέον δίνει την εντύπωση ετοιμόρροπου κτιρίου .\nΤα στοιχεία αυτά οδηγούν τις αρχές στην εκτίμηση ότι το πτώμα ανήκει σε άστεγο ή τοξικομανή ο οποίος είχε βρει καταφύγιο στο συγκρότημα.\nΤην προανάκριση διεξάγει το Αστυνομικό Τμήμα Αγίου Νικολάου και εφόσον αποκλειστεί οριστικά η εγκληματική ενέργεια, πρώτο μέλημα είναι να βρεθεί η ταυτότητα του πτώματος\nΚυριακή, 30 Δεκεμβρίου 2012, 20:44


ΘΕΡΑΠΕΙΕΣ – ΙΑΤΡΕΙΟ ΠΟΝΟΥ Αθηνά Μαυρομμάτη\nΗ Προλοθεραπεία είναι η πιο απλή μορφή της Αναγεννητικής Ιατρικής. Μετά από δεκαετή εμπειρία στην αντιμετώπιση του πόνου και έπειτα από μακροχρόνια χρήση και αξιολόγηση όλων των παρεμβατικών μεθόδων, των φαρμάκων και των εναλλακτικών μεθόδων (πχ βελονισμός) για τη αντιμετώπιση του πόνου, τόσο στην Ελλάδα όσο και στο εξωτερικό, έχουμε επιλέξει την Προλοθεραπεία ως την αφετηρία της θεραπευτικής προσέγγισης στο ιατρείο μας. Είναι αποτελεσματική μέθοδος για την θεραπεία του προβλήματος - όχι μόνο συμπτωματική αντιμετώπιση - χωρίς ουσιαστικές παρενέργειες.\nΣτη θεραπεία με PurePRP® Supra Physiologic χρησιμοποιούνται συστατικά του αίματος του ίδιου του ασθενούς για την επιδιόρθωση και αναγέννηση των τραυματισμένων και εκφυλισμένων στοιχείων. Η μέθοδος εφαρμόζεται σε πιο σοβαρές βλάβες ή τραυματισμούς που απαιτούν πιο ενισχυμένη θεραπεία. Έχει μόνιμο αποτέλεσμα με τη δημιουργία νέου, υγιούς ιστού και καταργεί την ανάγκη του χειρουργείου.\nΕίναι επίσης γνωστή στις ΗΠΑ και ως θεραπεία με Αυτόλογους Αυξητικούς Παράγοντες ή PRP (Platelet-Rich Plasma) και ανήκει στις θεραπείες της Αναγεννητικής Ιατρικής.\nΗ θεραπεία με βλαστοκύτταρα (Stem Cells) είναι η πιο εξελιγμένη εφαρμογή της αναγεννητικής ιατρικής. Χρησιμοποιούμε τα βλαστοκύτταρα του ίδιου του ασθενούς για να αποκαταστήσουμε τους τραυματισμένους ή εκφυλισμένους ιστούς σε διάφορα σημεία του σώματος και όπου αυτό χρειάζεται. Η θεραπεία αυτή μας δίνει την δυνατότητα να αποφύγουμε το χειρουργείο.\nΤα βλαστοκύτταρα υπάρχουν παντού στο σώμα μας. Περιοχές με τη μεγαλύτερη συγκέντρωση βλαστοκυττάρων – ή όπως αλλιώς αποκαλούνται αποθήκες βλαστοκυττάρων – είναι το λίπος και ο μυελός των οστών.\nΣκοπός του προγράμματος αναγέννησης/αντιγήρανσης είναι η πρόληψη των ασθενειών, η καθυστέρηση της γήρανσης, και η βελτίωση της παρούσας κατάστασης του ανθρώπου μέσω των θεραπειών της αναγεννητικής ιατρικής που εφαρμόζουμε στο ιατρείο.\nΠρόληψη ώστε να να μην εμφανιστούν προβλήματα υγείας ή να καθυστερήσουν σημαντικά να εμφανιστούν\nΚαθυστέρηση της διαδικασίας της γήρανσης και εκφύλισης των ιστών\nΒελτίωση της παρούσας κατάστασης υγείας-ευεξίας-ισορροπίας\nΤα οφέλη που προκύπτουν από τη χρήση του υπέρηχου κατά την εφαρμογή των ελάχιστα παρεμβατικών τεχνικών που εφαρμόζουμε στο ιατρείο μας είναι συντριπτικά σε σχέση με την εφαρμογή των θεραπειών χωρίς υπερηχογραφική καθοδήγηση.\nΟ υπέρηχος μυοσκελετικού βοηθάει τόσο διαγνωστικά στον εντοπισμό της βλάβης, όσο και κατά τη θεραπεία, αυξάνοντας την ακρίβεια των εγχύσεων επί του σημείου της βλάβης και κάνοντας τη θεραπεία πιο άνετη για τον ασθενή.


Κορωνοϊός: Σβήνουν τα φώτα στα μπαρ… ξεκινούν τα μεταμεσονύχτια πάρτι στη Θεσσαλονίκη | MEGA TV\nΚορωνοϊός: Σβήνουν τα φώτα στα μπαρ… ξεκινούν τα μεταμεσονύχτια πάρτι στη Θεσσαλονίκη\n<iframe src="https://www.megatv.com/embed/?p=2020138564" frameborder="0" allow="accelerometer; autoplay; encrypted-media; gyroscope; picture-in-picture" allowfullscreen scrolling="no" width="560" height="315"></iframe>\n19.10.2020 | 20:43 Eνσωμάτωση\nΣτην Θεσσαλονικη τώρα έχουμε κι ένα νέο φαινόμενο με τα κλαμπ , τα μπαρ και τα εστιατόρια να κατεβάζουν ρολά οι νέοι στήνουν πάρτυ μέσα στον χωρο του Αριστοτελείου Πανεπιστημίου. Μέσα στο Σαββατοκύριακο στο Πολυτεχνείο έγιναν 3-4 πάρτυ. Το κάλεσμα γίνεται μέσω social media η ώρα και το ακριβές σημείο διαδίδονται από στόμα σε στόμα.\nΕικόνες από τα …. παλιά όταν δεν υπήρχε κορωνοϊός και σε κλαμπ στα Λαδάδικα. Τα φώτα ανάβουν , για να σηματοδοτήσουν το τέλος της βραδιάς, αλλά οι θαμώνες δε φεύγουν….\nΑκόμα κι όταν κλείσουν τα καταστήματα το γλέντι συνεχίζεται σε πλατείες και δρόμους …. Ρωμαϊκή αγορά χθες το βράδυ…\nΣχεδόν κάθε βράδυ νέοι συγκεντρώνονται και κάθονται ως το πρωί περιμετρικά της ρωμαϊκής αγοράς . Σύμφωνα με πληροφορίες η αστυνομία θα προχωρήσει άμεσα σε ενέργειες για την αποτροπή συγχρωτισμού.\nΟ επιχειρηματικός κόσμος της Θεσσαλονίκης ανησυχεί πως αν αυτή η κατάσταση συνεχιστεί το lockdown στη Θεσσαλονίκη θα είναι σύντομα μονόδρομος…\nΦοιτητής πηδά από δέντρο και πέφτει πάνω στο πλήθος. «Δεν του κοβιντ» Το λογοπαίγνιο που συνοδεύει το βίντεο…\nΠρόκειται για στιγμιότυπο από το πάρτι που έγινε το Σάββατο στο Πολυτεχνείο στη Θεσσαλονίκη… Ένα ακόμη πάρτι με εκατοντάδες κόσμου….\n«Έχουν γίνει 3-4 πάρτι / είναι θέμα της πολιτείας, όπως πρέπει να συνδράμουν στην αριστοτελους που μαζεύονται , έτσι και στο ΑΠΘ».


Τιμήθηκε η μνήμη του Οσίου Ιωάννου του Ρώσου στον Ιερό Ναό Παναγίας Επισκέψεως Τρικάλων\nΘεσμός έγινε πλέον για την πόλη των Τρικάλων η Πανήγυρις του Αγίου Ιωάννου του Ρώσου στον Ιερό Ναό Παναγίας Επισκέψεως. Για δεκάτη Πέμπτη χρονιά φέτος με κάθε μεγαλοπρέπεια η Ενορία τίμησε τον Άγιο Ιωάννη. Η φετινή πανήγυρις, μάλιστα, συνέπεσε και με την μεγάλη Εορτή της Πεντηκοστής και παλαιά παράδοση από το Προκόπι της Μικράς Ασίας θέλει να μη μετατίθεται η πανήγυρις την επομένη ημέρα, αλλά να συνεορτάζεται με την φανέρωση της Εκκλησίας στον κόσμο.\nΤην παραμονή 26 Μαΐου 2018 το βράδυ τελέσθηκε ο Μέγας Πανηγυρικός Εσπερινός Χοροστατούντος του Σεβασμιωτάτου Μητροπολίτου Τρίκκης και Σταγών κ. Χρυσοστόμου. Το Θείο Λόγο κήρυξε ο Πρωτοπρεσβύτερος Νικόλαος Χαντζιάρας αναλύοντας τον βίο του αγίου ο οποίος έγινε προστάτης πάντων των ζητούντων την βοήθειά του.\nΓια την ιστορία να αναφέρουμε ότι η Πανήγυρις αυτή καθιερώθηκε προς τιμήν του Αγίου, αλλά και προς τιμήν των Μικρασιατών αδελφών μας, μιας και η περιοχή της Πλατείας Συνοικισμού ανήκει ενοριακά στην Παναγία Επίσκεψη.


Geometric Harmony Tower | High Fidelity Magazine\nΚατ/στής: Geometric Harmony\nΗ αισθητική της καμπίνας, η ισορροπία στο χαμηλό και η γενικότερη τονική ουδετερότητα του ηχείου που το κάνουν μια all-around και όχι μια πρόταση με βάση κάποιες ειδικές προτιμήσεις.\nΘα θέλαμε μια έκδοση με μεγαλύτερο μιντ/γούφερ, επειδή -προφανώς- είμαστε μονίμως ανικανοποίητοι...\nΤο άρθρο δέχθηκε 784 επισκέψεις\nΣχετικώς νέα ελληνική εταιρία στον χώρο των ηχείων, η Geometric Harmony, έκανε μια ιδιαίτερα πειστική εμφάνιση πριν από ένα χρόνο περίπου, στο HighEnd show της Αθήνας, όπου είχαμε την ευκαιρία να την γνωρίσουμε και επισήμως. Η δοκιμή ενός εκ των μοντέλων της ήταν, προφανώς, θέμα χρόνου και η αλήθεια είναι ότι το Tower μας εντυπωσίασε με πολλούς τρόπους και όχι μόνο με την αισθητική του…\nΠεριγραφή: Ηχείο δαπέδου, δύο δρόμων, δύο μεγαφώνων\nΦόρτιση: Γραμμή μεταφοράς\nΜονάδες: 1x τουίτερ μεταξωτού θόλου 1.2 ιντσών, εξωτερικά τοποθετημένο, 1x γούφερ 6.5 ιντσών με κώνο από Kevlar\nΆλλες δυνατότητες: Επιλογή φινιρίσματος από δειγματολόγιο, δυνατότητα ειδικής παραγγελίας.\nΣε γενικές γραμμές, η απόδοση ενός προιόντος στο περιβάλλον μιας έκθεσης είναι μάλλον μια ένδειξη παρά απόδειξη για την ποιότητά του, αλλά η περίπτωση της Geometric Harmony στο HighEnd show της Αθήνας ήταν ενδιαφέρουσα για διάφορους λόγους. Έτυχε να ακούσω κάποιο μοντέλο της εταιρίας σε συνδυασμό με ενισχυτές της Tsakiridis Devices και το αποτέλεσμα ήταν, πράγματι, καλό. Μίλησα για λίγο με τον άνθρωπο πίσω από την εταιρία, τον Νίκο Μπουλαμάτση και σχημάτισα την εντύπωση ότι η όλη προσπάθεια βασίζεται σε μια σειρά από αρχές και σε μια, παραπάνω από στοιχειώδη, τεχνική συνέπεια. Διαπίστωσα ότι η εταιρία έχει μια αρκετά πλήρη γκάμα ηχείων οργανωμένη σε τέσσερις διαφορετικές σειρές και υπάρχει μια ποικιλία στην προσέγγιση -από τεχνικής πλευράς- στην κάθε σειρά. Και ακόμη, υπάρχει μια ανάλογη ποικιλία τιμών πράγμα που δεν συναντάς συχνά σε μια μικρή εταιρία. Τούτων δοθέντων η δοκιμή ενός ηχείου της Geometric Harmony έμοιαζε “αναπόφευκτη” και ύστερα από λίγο καιρό βρέθηκα απέναντι από ένα Tower, το ηχείο γραμμής μεταφοράς της εταιρίας που σαφώς ξεχωρίζει λόγω της ιδιαίτερης αισθητικής του. Ας δούμε τις λεπτομέρειες…\nΑν και μια ματιά στα μοντέλα της εταιρίας αρκεί για να διαπιστώσεις ότι η Geometric Harmony απέχει πολύ από το να θεωρηθεί άτολμη σε ο,τι αφορά θέμα αισθητικής γενικώς, η αλήθεια είναι ότι το Tower είναι το πιο χαρακτηριστικό, από πλευράς εμφάνισης, ηχείο της. Η καμπίνα του έχει μορφή ακανόνιστου πρίσματος, το οποίο δεν έχει παράλληλες έδρες με το μεγαλύτερο μέρος της γραμμής μεταφοράς να βρίσκεται τοποθετημένο εξωτερικά και να διατηρεί την κλασική μορφή με την μεταβλητή, σταδιακά μειούμενη, διατομή. Στην περίπτωση του Tower η γραμμή μεταφοράς εκτείνεται καθ΄ύψος και έτσι δεν υπάρχει λόγος να είναι αναδιπλωμένη. Το αποτέλεσμα από πλευράς αισθητικής είναι πραγματικά ενδιαφέρον και ξεχωριστό και μια μικρή έρευνα (μεταξύ ανυποψίαστων -γενικώς- επισκεπτών) έδειξε ότι το ηχείο κερδίζει εύκολα τις εντυπώσεις σε θέματα εμφάνισης. Η Geometric Harmony αναφέρει ότι η καμπίνα είναι διαθέσιμη σε μια σειρά από φινιρίσματα και ότι, κατόπιν παραγγελίας, το εύρος των σχετικών δυνατοτήτων μπορεί να διευρυνθεί αρκετά.\nΤο Tower είναι ένα ηχείο δύο δρόμων, με τις υψηλές συχνότητες να αναπαράγονται από ένα τουίτερ μεταξωτού θόλου 1.2 ιντσών το οποίο είναι τοποθετημένο εκτός μπάφλας σε έναν μεταλλικό κύλινδρο και ένα γούφερ 6.5 ιντσών με κώνο από Kevlar. Σύμφωνα με τα τυπικά τεχνικά χαρακτηριστικά, η γραμμή μεταφοράς είναι ρυθμισμένη στα 38Hz (-3dB) και η ευαισθησία του ηχείου βρίσκεται στην περιοχή των 89dB. Η καμπίνες των δύο ηχείων είναι κατοπτρικά συμμετρικές και το ηχείο τοποθετείται με τα τουίτερ στην εσωτερική πλευρά. Αν και στις φωτογραφίες δεν μπορεί να γίνει ιδιαίτερα σαφές, η μπάφλα έχει μια μικρή κλίση σε μια προσπάθεια χρονικής ευθυγράμμισης των μονάδων η οποία επιτυγχάνεται, σύμφωνα με την εταιρία, σε απόσταση λίγο μεγαλύτερη των δύο μέτρων. H Geometric Harmony δεν δίνει πολλές πληροφορίες για το φίλτρο που οδηγεί τα δύο μεγάφωνα και το μόνο που μπορέσαμε να αποσπάσουμε είναι ότι χρησιμοποιούνται υλικά πολύ καλής ποιότητας ανάμεσά τους ένας πυκνωτής Supreme της Mundorf. Οι ακροδέκτες σύνδεσης είναι πολύ καλής ποιότητας.


Σταϊκούρας: Το πρόγραμμα "Γέφυρα" πέτυχε - Έχουν υποβληθεί 138.590 αιτήσεις - 5W News\nΣταϊκούρας: Το πρόγραμμα “Γέφυρα” πέτυχε – Έχουν υποβληθεί 138.590 αιτήσεις\nΔημοσιεύτηκε από Newsroom στις 09/10/2020\n“Μέσα σε 65 ημέρες λειτουργίας του προγράμματος ΓΕΦΥΡΑ έχουν υποβληθεί 138.590 αιτήσεις. Στο αντίστοιχο πρόγραμμα της προηγούμενης Κυβέρνησης, μέσα σε 13 μήνες, υποβλήθηκαν περίπου 7.000 αιτήσεις” δήλωσε ο Υπουργός Οικονομικών Χρήστος Σταϊκούρας για το πρόγραμμα ΓΕΦΥΡΑ απαντώντας σε επίκαιρη ερώτηση του Βουλευτή του Κινήματος Αλλαγής Μιχάλη Κατρίνη.\n“Συγκρίνοντας τα δύο προγράμματα, διαπιστώνεται ότι στο πρόγραμμα ΓΕΦΥΡΑ υποβλήθηκαν 19 φορές περισσότερες αιτήσεις, στο 1/6 του χρόνου. Η Κυβέρνηση, μάλιστα, παρέτεινε την προθεσμία υποβολής αιτήσεων στο πρόγραμμα ΓΕΦΥΡΑ, μέχρι τέλος Οκτωβρίου. Αυτή είναι πραγματική προστασία της 1ης κατοικίας, για τα ευάλωτα οικονομικά νοικοκυριά, με έργα, και όχι με λόγια!” ανέφερε μεταξύ άλλων.